Sebelum Jadi Kupang Tembaga, Undurlah Lid…

 Menteri Besar Selangor, Khalid Ibrahim kini nampaknya sedang diasak daripada segenap penjuru agar sedia melepaskan jawatannya bagi membolehkan penggantiannya dengan Dr Wah Azizah Wan Ismail menjadi kenyataan. Beliau yang sebelum ini agak berdegil tidak mahu meletakkan jawatan, lebih-lebih lagi setelah mendapat sokongan moral daripada Pas, semakin terperosok ke dinding akibat serangan terbuka daripada partinya sendiri.
PKR yang semakin terdesak untuk memastikan Khalid akhirnya sedia meletakkan jawatan, hari ini telah mengambil langkah yang tidak pernah dibuat oleh mana-mana parti sebelum ini apabila Setiausaha Agungnya, Saifuddin Nasution membangkitkan tentang intergriti dan masalah disiplin yang dihadapi oleh Menteri Besar Selangor itu.
Intergriti Khalid dipersoalkan berhubung penjualan tanah kerajaan negeri dan pemberian kontrak kepada sebuah syarikat yang dikatakan mempunyai hubungan rapat dengannya. Selain itu, isu hutangnya bernilai RM70 juta dengan sebuah bank yang turut didakwa sudah selesai, dikaitkan secara langsung dengan penjualan tanah dan pemberian kontrak itu.
Isu disiplin yang dikaitkan dengannya pula ialah kehadirannya dalam mesyuarat Majlis Pimpinan PKR yang sangat mengecewakan iaitu daripada hanya 42 kali daripada 136 mesyuarat sejak PR memerintah Selangor.
Meskipun Khalid menafikan dakwaan berkaitan rasuah dan penyelesaiannya hutangnya itu, sambil meminta agar dilaporkan kepada SPRM dan Bank Negara, hakikatnya Khalid kini sedang berdepan permusuhan terbuka daripada partinya sendiri. Sebarang penafian, laporan kepada SPRM dan Bank Negara sudah tidak membawa banyak makna lagi kerana cerita mengenainya sudah pun tersebar ke seluruh pelusuk negeri. Orang lebih cenderung mempercayai cerita ini daripada mendengar penafiannya.
Oleh kerana Saifuddin selaku Setiausaha Agung sudah membangkitkan isu intergriti dan disiplin ini secara terbuka, adalah jelas bahawa pendedahan ini direstui oleh PKR dan seluruh pimpinannya. Tidak guna lagi Khalid mahu mempertahankan dirinya kerana apabila beliau berlawan dengan organisasi, ruang untuknya menang sangat tipis.
Selain namanya sudah mulai tercemar, kegagalannya hadir dalam banyak mesyuarat parti juga menunjukkan beliau bukanlah pendokong parti yang sejati dan barangkali ada keghairahan lain yang lebih menggamitnya berbanding memperjuangkan parti. Lagi pula, tiada cemerlangnya sebagai pemimpin kalau kehadiran dalam mesyuarat sebegitu rupa.
Dalam masa yang sama, sudah timbul juga kemungkinan ura-ura beliau bakal dipecat jika terus berdegil tidak mahu mengundurkan diri sebagaimana yang dikehendaki oleh parti. Sebenarnya PKR boleh saja memecat Khalid atas pelbagai dakwaan seperti ingkar arahan parti berikutan keengganannya berundur itu.
Jika sampai dipecat akhirnya, ia tentulah lebih memalukan Khalid. Reputasi dan nama baiknya akan hancur sama sekali. Haji Hadi dan Pas yang selama ini mempertahankannya pun sudah tiada ruang lagi untuk membelanya. Kiranya bukan lagi menjadi ahli PKR, sudah tentulah Pas akan bersetuju tempatnya itu digantikan oleh Dr Wan Azizah.
Pas tentulah lebih mengutamakan parti berbanding individu dan sokongan yang diberikan oleh Haji Hadi sebelum ini pun adalah bersandarkan jika beliau masih ahli PKR.
UMNO yang selama ini berdiri teguh bersamanya juga akan turut hilang entah ke mana kerana ketika itu beliau sudah tidak bermanfaat apa-apa lagi. UMNO sedar bahawa kerjasama dengan Khalid seorang diri tidak mampu menghasilkan apa-apa.
Apa yang UMNO dan Kerajaan Pusat kehendaki iaitu MOU mengenai air dan pembinaan Projek Langat 2 sudah pun diperolehi dan ketika ini ia sudah memadai bagi mereka.
Di ketika yang sama, desakan pelbagai pihak agar Khalid berundur juga semakin kuat dan menyeluruh gemanya. Jika dulu hanya melibatkan orang-orang politik daripada PKR dan DAP, kini sudah ada ketua-ketua kampung juga yang tampil mendesaknya agar berundur.
Jika dibiarkan masa berlalu, mungkin lebih banyak kelompok dalam masyarakat seperti JKKK, penghulu, ketua kampung pencen, suri rumah, penghuni setinggan, penganggur dan sebagainya turut berani dan mengambil kesempatan menonjolkan diri mendesaknya turut berundur sama. Lebih haru jadinya nanti…
Semakin lama Khalid berdegil tidak mahu berundur, nilai dirinya semakin tidak berharga lagi. Sudah banyak kali diperingatkan bahawa beliau sepatutnya sedar bahawa dirinya secara individu tidak mampu melonjakkannya ke jawatan Menteri Besar Selangor, sebaliknya partilah yang meletakkannya di situ. Oleh itu, apabila parti menghendakinya berundur, beliau hendaklah akur tanpa banyak alasan.
Khalid kini sudah mula mendapat jawapan akibat sikap degilnya itu. Dengan PKR sendiri membangkitkan soal intergriti dan disiplin serta kemungkinan akan dipecat jika terus menunjukkan keras hati, Khalid mungkin akan terbiar keseorangan akhirnya.
Jika dipecat, setelah nama dan reputasinya dijejaskan dengan teruk, tiada siapa lagi yang akan sudi berdamping dengannya. Membubarkan DUN Selangor juga mungkin sudah terlambat kerana tiada sesiapa lagi berdiri di belakangnya. UMNO juga akan melihatnya sebagai menyusahkan kerana ketika ini UMNO tiada potensi untuk menang jika pilihanraya negeri diadakan.
UMNO Selangor yang baru kalah teruk dalam pilihanraya lalu, lebih bersedia bertarung semula dalam pilihanraya 2018 berbanding pilihanraya mengejut. Jika kalah lagi dalam pilihanraya mengejut, UMNO Selangor tiada peluang untuk bangkit lagi. Oleh itu, sambil memulihkan semangatnya, UMNO lebih suka menunggu saja pilihanraya umum nanti berbanding pilihanraya negeri secara mengejut.
Sebelum terasak lebih rapat ke dinding, didedahkan dengan macam-macam isu yang memalukan dan akhirnya menjadi kupang tembaga – tidak bernilai walau sesen pun di mata masyarakat, adalah lebih baik Khalid berundur secara baik dan terhormat. Sekurang-kurang namanya akan dikenang dan disebut juga sekali-sekala. (SH 04/08/2014)

0

0

votes
Article Rating
Kongsikan artikel ini


Lagi Cepat Khalid Dipecat, Lagi Baik Untuk PR

 PKR kini dalam perjalanan untuk berkerat rotan dan berpatah arang dengan Menteri Besar Selangor, Khalid Ibrahim yang terus menujunjukkan kedegilannya serta tidak mahu berundur sebagaimana yang telah diarahkan berbuat demikian. Setelah mengharungi konflik yang agak panjang dan meretakkan hubungan dan hati banyak pihak, PKR akhirnya menghantar surat tunjuk sebab kepada Khalid yang perlu dijawab sebelum 8 Ogos depan.
Apa pun jawapan Khalid kepada surat tunjuk sebab itu bukan lagi perkara penting untuk dihalusi oleh PKR tetapi parti itu sudah mempunyai sandaran yang kuat untuk mengambil tindakan terhadapnya. Dengan memberi tempoh sehingga 8 Ogos untuk menjawab manakala Pas pula akan mengadakan mesyuarat pada 10 Ogos untuk membuat pendirian sama ada menyokong pertukaran Khalid atau mengekalkannya, sangat jelas bahawa sekiranya Khalid terus berdegil, hukuman yang menantinya ialah sama ada dipecat atau digantung keahliannnya.
Jika tidak mahu diambil sebarang tindakan, pilihan Khalid ialah berundur daripada jawatannya.
Dengan senario ini, Pas tidak mempunyai pilihan lain selain terpaksa akur dengan kehendak PKR meletakkan Dr Wan Azizah Wan Azizah sebagai Menteri Besar Selangor yang baru.
Ketika itu akan berakhirlah pertikaian dan kemelut berhubung isu Menteri Besar Selangor, kecuali jika Khalid bertindak balas membubarkan DUN Selangor ataupun kiranya Sultan Selangor menolak perlantikan Dr Wan Azizah.
Sebelum menghantar surat tunjuk sebab ini, PKR sudah pun membangkitkan soal intergriti dan disiplin berkaitan Khalid dengan menghantar nota setebal 50 mukasurat mengenai apa yang didakwa sebagai kemungkinan salah laku dan penyelewengan sepanjang pentadbirannya memimpin negeri itu. Ia bertujuan memberi gambaran, di sebalik kecemerlangannya yang digembar-gemburkan dengan kejayaan meningkatkan rizab negeri sehingga RM3 bilion, ada hal-hal lain yang perlu juga diketahui dan dinilai mengenai kepimpinannya.
Selain penyebaran nota itu bertujuan melemahkan moral dan wibawa Khalid, dalam masa yang sama beliau juga turut dibayangkan kemungkinan bakal dipecat daripada PKR atas alasan ingkar terhadap arahan parti yang mahukannya berundur.
Sebelum ini PKR mungkin beranggapan melalui pelbagai perkara yang dibangkitkan itu, Khalid akan segera mengalah. Namun oleh kerana tidak ternampak tanda-tanda ke arah itu, malah terlihat semakin ghairah untuk melawan, termasuk turut mengadakan solat hajat di kediamannya bagi terus mempertahankan jawatannya, PKR hari ini memutuskan untuk menghantar surat tunjuk sebab yang perlu dijawab dalam tempoh masa tiga hari saja.
Meskipun tindakan PKR menghantar surat tunjuk sebab dan mungkin memecat Khalid adalah suatu tindakan yang agak kejam, tidak berperikemanusiaan dan melupakan jasa-jasanya selama ini, tetapi membiarkan Khalid berdegil dan beraja dengan jawatannya seolah-olah ia milik peribadinya, adalah juga tindakan yang kejam dan zalim kepada PKR sendiri.
Oleh kerana Khalid susah untuk difahamkan agar sedia berundur secara baik dan menerima hakikat bahawa turun naiknya dalam politik adalah hak parti, tindakan menghantar surat tunjuk sebab dan kemudian memecatnya adalah sesuatu yang paling wajar sekali.
Baik PR, mahupun PKR atau Pas, mereka tidak pernah bergolak seteruk ini sebelum ini. Tetapi kerana kedegilan Khalid tidak mahu akur dengan kehendak parti yang memintanya turun, konflik telah berlaku di mana-mana. Ia bukan saja berlaku dalam PKR, dalam Pas malah juga meretaknya hubungan antara tiga parti dalam PR.
Sesiapa pun yang berperangai seperti Khalid tidak wajar ada dalam mana-mana parti politik sekali pun. Karenah seperti ini lebih banyak menimbulkan masalah dan kerosakan berbanding membawa kebaikan. Khalid mungkin ada jasa sebelum ini tetapi kedegilannya telah merosakkan seluruh keperibadian dan kepimpinannya.
PR secara relatifnya tidaklah terlalu bermasalah, tetapi hanya Khalid yang bermasalah tidak mahu akur dengan kehendak parti. Sejak namanya dicanang untuk ditukar melalui Langkah Kajang, Khalid telah berbuat banyak perkara yang menimbulkan karenah – daripada bertanding jawatan Timbalan Presiden, berbaik-baik dengan UMNO dan pemimpin pusat, menidakkan muafakat dan kemudian menunjukkan kedegilan yang berpanjangan.
Di satu peringkat juga dikhabarkan beliau tidak mahu lagi bertemu dengan Anwar dan Dr Wan Azizah serta menolak sebarang pertemuan bagi membincangkan kedudukannya. Jadi, bagaimana lagi yang boleh dilakukan untuk melembutkan hatinya?
Khalid sudah boleh dianggap penyakit merbahaya yang merosakkan organisasi dan harapan masa depan. Setelah BN berkuasa lebih 50 tahun, PR adalah harapan baru kepada rakyat. Meskipun PR bukan sempurna dan sering terbelit dengan pelbagai masalah, namun harapan rakyat terhadapnya tetap ada berbanding membiarkan BN terus berkuasa lagi untuk tempoh 50 tahun akan datang. Lagi pula, dengan adanya pembangkang yang kuat dan stabil juga, pelbagai rahmat turut melimpah kepada rakyat.
Atas sebab itu, PR harus memulihkan segera keyakinan rakyat terhadapnya. Mencantas Khalid yang sudah menjadi beban serta menimbulkan pelbagai masalah kepada PKR, Pas dan PR adalah suatu tindakan yang tidak boleh dilengahkan lagi. Lagi cepat, lagi baik. (SH 05/08/2014)

0

0

votes
Article Rating
Kongsikan artikel ini


Sudahnya Terimalah BN Akan Kekal Berkuasa 50 Tahun Lagi…

 Isu menukar Khalid Ibrahim dengan Dr Wan Azizah Wan Ismail sebagai Menteri Besar Selangor yang pada mulanya mungkin disangka ribut dalam cawan serta boleh ditangani dengan baik, kini mula bertukar menjadi taufan yang bukan saja bakal merobohkan kekuatan PKR dan Pas, bahkan seakan menghampiri untuk memusnahkan bahtera PR sendiri.
Jika sebelum ini dalam PKR berpecah antara puak pro Khalid dengan puak yang mahu menyingkirkannya, begitu juga dalam Pas di mana kumpulan ulama mahukan Menteri Besar itu terus dikekalkan manakala golongan profesional yang juga dikenali sebagai puak Anwarinas mahu sebaliknya, perkembangan mutakhir ini memperlihatkan hubungan antara PKR dan Pas tidak lagi semesra dulu.
Tidak ada sesiapa menduga bahawa PKR seperti menyimpan dendam lama dengan Pas apabila dalam usaha berterusannya mahu menyingkirkan Khalid, PKR melalui Rafizi Ramli juga mendedahkan bahawa Pas turut tidak menerima Anwar Ibrahim sebagai calon Perdana Menteri sebelum pilihanraya umum lalu.
Rafizi sebaliknya mendakwa, sekiranya PR memenangi pilihanraya umum lalu, Pas telah pun mempunyai calon pilihannya sendiri sebagai bakal Perdana Menteri iaitu Tengku Razaleigh Hamzah. Bagaimanapun, kata Rafizi, oleh kerana PR gagal mendapat kerusi majoriti dalam pilihanraya umum lalu, isu itu tidak pernah lagi dibangkitkan selepas itu.
Pendedahan Rafizi mengenai sikap Pas yang menolak Anwar Ibrahim sebagai calon Perdana Menteri itu adalah bertujuan mewajarkan tindakan parti itu mencadangkan pertukaran Khalid tanpa berbincang terlebih dahulu dengan Pas. Bagi Rafizi, jika berbincang pun pasti akan timbul masalah kerana sikap Pas yang pada pandangannya kerap tidak berpegang pada janji dan mudah membuat membuat pusingan U di saat-saat akhir.
Mungkin kerana kecewa berterusan dengan sikap Pas yang menyokong Khalid, Rafizi membuat keputusan mendedahkan tembelang Pas sebelum pilihanraya umum lalu yang selama ini menjadi rahsia semua pihak.
Walaupun pendedahan Rafizi itu disifatkan sebagai “bodoh” oleh Setiausaha Agung Pas, Mustaffa Ali tetapi beliau tidak pula menafikan kebenaran apa yang ditimbulkan oleh Pengarah Strategi PKR itu.
Pada pandangan umum, jika benar pendedahan Rafizi itu, nyata bahawa sikap dan pendirian Pas amat memalukan sekali kerana sebagai entiti yang mengaku berlandaskan Islam dan menjaja nama Allah serta Rasul dalam kempen-kempennya, tetapi perlakuan yang ditunjukkan amatlah bertentangan sama-sekali.
Jika tidak mahu menerima Anwar sebagai calon Perdana Menteri, kenapakah Pas masih sanggup berganding bahu dengan PKR dan DAP dalam PR menghadapi pilihanraya lalu? Bukankah lebih baik keluar saja daripada PR dan bergerak secara sendirian?
Kenapakah juga penolakan terhadap Anwar Ibrahim itu tidak diberitahu secara terbuka kepada ahli-ahli di peringkat bawahan, memandangkan mereka di peringkat akar umbi sebahagian besarnya secara terbuka sudah menerima Anwar sebagai bakal Perdana Menteri?
Kemusykilan juga ialah kenapakah, daripada mencalonkan Tengku Razaleigh Hamzah sebagai calon Perdana Menterinya, Pas tidak berani pula meletakkan Haji Hadi Awang, Mat Sabu, Nik Aziz atau Harun Din sebagai tokoh daripada acuannya sendiri untuk menjadi Perdana Menteri?
Apakah kerana tidak mahu menerima Anwar sebagai Perdana Menteri ini menyebabkan Pas meletakkan calon bertindih dan membangkitkan isu hudud di saat-saat kempen terakhir dalam pilihanraya lalu?
Meskipun Rafizi juga tidak sepatutnya mendedahkan perkara ini kerana persoalan yang perlu diselesaikan ialah mengenai perukaran Menteri Besar Selangor dan bukannya hal-hal lain yang kurang berkaitan, namun pendedahan ini secara tidak langsung mengurangkan lagi markah politik Pas di mata umum.
PKR pula mungkin mendapat lebih simpati kerana sudah dua kali dipermain-mainkan oleh Pas yang seperti ada agenda sendiri dan selalu menuju jalan lain di saat-saat akhir.
Menerima Tengku Razaleigh sebagai calon Perdana Menteri tiada salahnya kepada Pas, lebih-lebih lagi beliau memang berwibawa untuk menjawat jawatan itu, tetapi persoalannya ialah berkaitan wibawa, sikap bermuka-muka dan tidak berpegang pada janji yang diamalkan oleh parti Islam itu.
Adakah dibenarkan oleh Islam sikap sebegitu rupa?
Dengan pendedahan ini, sama ada Pas menafi atau mengiyakannya, perasaan saling curiga dan tidak mempercayai antara parti itu dengan PKR tentulah makin melebar. PKR mungkin lebih selesa bergandingan dengan DAP kerana walaupun ia bukan Islam tetapi amat kukuh berpegang pada janji dan ikatan yang telah dimeterai.
Selepas ini, sama ada pertukaran Khalid dapat dilaksanakan atau sama ada Pas menyokong atau sebaliknya Langkah Kajang yang terus berpanjangan, keretakan dalam PR, terutamanya berkaitan hubungan antara Pas dengan PKR, sudah boleh dibayangkan oleh sesiapa saja.
Ditambah dengan kecenderungan sesetengah puak dalam Pas yang semakin nyata untuk bekerjasama dengan UMNO melalui konsep kerajaan perpaduan, walaupun dimulut dan ceramah tidak lekang daripada memaki dan mencemuh UMNO, tidak mustahil juga sebenarnya Pas akan meninggalkan PR suatu hari nanti.
Walaupun Anwar, Haji Hadi dan Lim Kit Siang sudah berulangkali menyatakan PR tidak akan berpecah kerana isu Menteri Besar Selangor, tetapi tiada jaminan segala-galanya tidak berubah sepertimana Al-Quran yang kekal terpelihara sehingga kiamat. Juga tiada jaminan, acara londeh-melondeh yang sudah bermula ini tidak terus berpanjangan, malah melihat keghairahan masing-masing tidak mustahil menjadi lebih rancak lagi selepas ini.
Akhirnya, keretakan, perpecahan dan membawa haluan masing-masing sudah tidak boleh dielakkan lagi. Selalunya begitulah resam yang berlaku.
Bibit perpecahan dalam PR ini mungkin sesuatu yang menggembirakan UMNO, BN dan Najib yang sedang bercuti singkat ketika ini. Sikap PKR dan Pas yang sama-sama tidak bijak mengurus masalah sehingga membawa keuntungan kepada BN adalah juga petaka kepada sebahagian besar rakyat yang selama ini menaruh harapan agar PR bukan saja mampu menjadi pembangkang yang kuat, malah mampu juga mengambil alih tempat BN mentadbir negara.
Sudah ramai yang mulai meluat dengan pergolakan yang berlaku ini. Pertukaran Khalid yang sepatutnya mudah dan kalau bergolak pun sekadar ribut dalam cawan, sudah mulai menular kepada isu-isu yang boleh membawa bencana kepada PR sendiri. Kecuali semua masalah ini segera ditangani secara bersama dengan penuh bijaksana, perpecahan yang mulai menampakkan benihnya dan kiranya berterusan, ia adalah laluan mudah untuk BN terus berkuasa sekurang-kurangnya 50 tahun lagi.
Adalah sesuatu yang malang kerana akhirnya teriakan perubahan hanya menjadikan semuanya berputih mata lantaran kerana ketidakmatangan serta kebodohan yang bertingkek-tingkek. (SH 06/08/2014)

0

0

votes
Article Rating
Kongsikan artikel ini


Nasharuddin Tantawi Yang Pemalu Tetapi Memalukan

 Ahli Parlimen Temerloh, Nasharuddin Tantawi dilihat sebagai antara pemimpin Pas yang “pemalu” kerana tidak pernah bersuara di Parlimen memperjuangkan isu-isu rakyat atau mendedahkan apa-apa salah laku yang melibatkan UMNO dan BN. Malah di ketika rakan-rakannya, pemimpin muda daripada PKR dan DAP sentiasa bangkit dengan satu demi satu isu serta pendedahan demi pendedahan, suaranya menyokong juga hampir tidak kedengaran.
Beliau nampaknya selesa menjadi watak yang diam, kaku dan pasif saja. Namun, di sebalik watak “pemalu” menyerang UMNO dan BN itu, suaranya menyerang rakan sendiri dalam PR boleh dianggap berbisa juga. Walaupun tembakannya kali ini hanyalah peluru kapur, malah bakal ditembak balik pula, tetapi alangkah baiknya jika beliau turut melatih dirinya untuk menyerang musuh yang sebenarnya.
Sebelum ini beliau bangga menjadi antara pemimpin Pas yang miskin, lalu tanpa diminta oleh sesiapa mengisytiharkan kedudukannya yang tidak berharta apa-apa sebelum pilihanraya lalu, tetapi apabila kemudian diketahui sudah memiliki kereta mewah Vellfire sebaik bergelar YB, kecaman dan serangan terhadapnya oleh ahli Pas sendiri mulai meningkat.
Lebih dahsyat lagi, ketika Haji Hadi Awang terlantar sakit di Turki, Nasharuddin juga merintih kesedihan kerana mendakwa tidak mampu dari segi kewangan untuk menziarahi presiden partinya sendiri yang dirawat di sana, sebaliknya hanya mampu menitipkan doa agar cepat sembuh saja.
Tindakan beliau itu mendapat persendaan paling banyak sehingga ada yang menyarankannya menjual saja kereta mewah yang dimilikinya itu jika benar sayang kepada Haji Hadi dan perjuangan Pas yang didukungnya. Beliau juga dibandingkan dengan Ahli Parlimen Sungai Siput, Jeyakumar yang berfahaman sosialis tetapi memilih menjual AP kenderaan yang dimilikinya sebagai Ahli Parlimen untuk membina sebuah jambatan bagi kemudahan penduduk, malah terus menggunakan Volvo lama sebagai kenderaan seharian.
Ketika demam Piala Dunia sedang berlangsung, beliau pernah merayu agar diadakan gencatan senjata dalam menyerangnya serta menumpukan kepada pertandingan bolasepak yang sedang berlangsung. Malangnya, selepas itu pun beliau tetap selesa berdiam diri meski serangan, kecaman dan persendaan terhadapnya sentiasa ada.
Dalam usahanya mempertahankan kedudukan Khalid Ibrahim sebagai Menteri Besar Selangor, Nasharuddin semalam bersuara meluahkan kononnya berlaku ketidakadilan kerana Khalid dibantai berkaitan Lebuhraya Kidex sedangkan Lim Guan Eng tidak dikata apa-apa berhubung Projek Lebuhraya Tunnel di Pulau Pinang yang menelan belanja RM4.6 bilion yang juga disakwaya dilakukan secara rundingan terus.
Meskipun lim Guan Eng sudah memberi tenpoh 24 jam kepada Nasharuddin untuk meminta maaf dan menarik balik dakwaannya atau berhadapan tindakan saman, beliau nyata tergolong dalam specis “bodoh” apabila bercakap soal tersebut, selain fakta yang disebutnya juga adalah tidak tepat.
Dalam usahanya mempertahankan Khalid, atau lebih tepat lagi sebenarnya hanya mempertahankan Haji Hadi Awang yang sebelum itu mahu Khalid terus dikekalkan, cuba mengheret sama DAP adalah tidak kena sama-sekali. Kalau nak sokong, cium tangan Khalid atau peluk pipi Haji Hadi sekali pun, buatlah tapi jangan libatkan orang lain.
Fakta yang disebutkan Nasharuddin bahawa Lebuhraya Tunnel dilakukan secara rundingan terus juga tidak betul kerana projek itu sebenarnya melalui tender terbuka dan syarikat yang terpilih adalah kerana menawarkan harga terendah sekali.
Penentangan terhadap Lebuhraya Kidex juga bukan kerana ia runding terus tetapi adalah kerana ia projek UMNO yang diberikan kepada peguam UMNO dan bekas Ketua Hakim Negara yang dipercayai ada kaitan dengan sumbangan mereka memastikan kerajaan PR di Perak tumbang pada 2009 dahulu, selain bantahan daripada penduduk sendiri.
Kalau benar juga Nasharuddin ingin bercakap soal rundingan terus, beliau tidak seharusnya melihat di Pulau Pinang sebagai fokusnya kerana sebagai pimpinan Pas, beliau seharusnya melihat banyak juga projek balak dan tanah di Kelantan sejak berpuluh tahun lalu turut dilakukan secara rundingan terus.
Tegur dan buatlah perbandingan dengaan kerajaan Pas terlebih dahulu, itu lebih afdal dan banyak pahalanya lagi daripada mengaitkannya dengan Pulau Pinang.
Dalam membandingkan Khalid yang mahu ditukar, beliau juga menyamakannya dengan senario ketika Anwar Ibrahim dipecat pada 1998 dahulu. Menurut beliau, jika ketika Anwar dipecat dahulu, Pas menghulurkan sokongan, maka tiada bezanya dengan sokongan yang diberikan kepada Khalid sekarang.
Sekali lagi, beliau terlihat naif. Membandingkan Khalid dengan Anwar amatlah tidak kena. Anwar dipecat kerana dianggap mengancam kedudukan Mahathir, lalu kemudiannya direka pelbagai dakwaan, fitnah dan keburukan mengenainya demi menghalalkan hukuman terhadapnya. Pelbagai dakwaan yang dihebahkan melalui media sebaik Anwar dipecat tidak lebih sebagai propaganda, malah ketika tuduhan liwat dibuat juga didapati kondominium yang dikaitkan belum siap lagi sehingga kemudian terpaksa diubah tarikhnya.
Anwar pula dalam pemilihan UMNO sebelumnya, mendapat sokongan hampir 100 peratus sebagai orang nombor dua dalam parti dan kerajaan. Tetapi Khalid, janganlah nak menang Timbalan Presiden PKR, bertanding Ketua Cabang Kuala Selangor pun kalah.
Khalid pula ingin ditukar kerana tidak relevan lagi berikutan mentadbir negeri secara solo dan membelakangkan PR dalam banyak isu besar. Hubungannya yang mesra dengan UMNO secara tiba-tiba menjadikan sudah menjadi seperti gunting dalam lipatan kepada PKR dan PR.
Khalid juga mulai melakukan perkara-perkara yang meragukan sejak kebelakangan ini, terutama berkaitan hutangnya berjumlah RM70 juta yang tiba-tiba selesai. Beliau juga didakwa menganugerahkan projek dan tanah secara runding terus kepada tokoh korporat yang dikaitkan sebagai orang tengah yang membantu menyelesaikan hutangnya.
Tidakkah apa yang dilakukan Khalid ini bertentangan dengan dasar keadilan dan ketelusan yang diperjuangkan oleh PR selama ini? Kalau Nasharuddin menyoal tentang runding terus, Khalid juga melakukan perkara yang sama. Maka itu, menukarnya adalah wajar jika PR ingin terus kekal di Selangor dan terus mempunyai harapan menawan Putrajaya.
Perlakuan seperti Nasharuddin inilah yang sebenarnya banyak memalukan Pas. Beliau “pemalu” menyerang musuh yang sebenarnya tetapi penampilannya seringkali memalukan dan menjadikannya jauh tertinggal sebagai pemimpin muda yang berwibawa jika dibandingkan rakan-rakan seangkatannya walaupun pernah menjadi Ketua Dewan Pemuda Pas sebelum ini.(SH 07/08/2014)

0

0

votes
Article Rating
Kongsikan artikel ini


Pas Seharusnya Percepatkan Mesyuarat, Bukan Melewatkannya

 Kemelut politik di Selangor sekarang pada asasnya berpunca daripada dua sebab iaitu pertama, kedegilan Khalid Ibrahim tidak mahu berundur apabila diarahkan oleh parti dan kedua, disebabkan sokongan terbuka Pas yang mahu beliau terus dikekalkan.
Jika hanya Khalid yang berdegil tetapi tidak mendapat sokongan Pas, sudah lama ianya selesai. Begitu juga jika sekadar Pas yang menyokong tetapi Khalid akur dengan kehendak partinya, ia tidak akan menjadi kalut sehingga sekarang ini.
Disebabkan adanya kedua-dua sebab itulah dan ianya pula seolah-olah saling bahu-membahu serta senada dan seirama, walaupun berlainan parti, kekalutan ini terus berlarutan.
Ketika Presiden Pas, Haji Hadi Awang membuat kenyataan memberi sokongan kepada Khalid, parti itu sebenarnya sudah menetapkan tarikh mesyuaratnya pada 10 Ogos untuk membuat pendirian rasmi mengenainya. Sebab itu, kenyataan Haji Hadi yang mendahului mesyuarat dan bersifat peribadi itu adalah punca segala-galanya.
Kiranya Haji Hadi lebih berhemah dan tidak mengeluarkan kenyataan tanpa bermesyuarat atau sanggup bersabar sehingga 10 Ogos dengan menghormati konsep bermuafakat dalam membuat keputusan, kemelutnya tidaklah berlarutan seperti ini.
Lantaran itu, dalam usaha membendung ianya daripada terus menjadi polemik, dua pemimpin Pas iaitu Ketua Pemudanya, Suhaizan Kayat dan AJK Pas, Dr Zulkifli Ahmad telah menyarankan agar Pas mempercepatkah tarikh mesyuarat daripada 10 Ogos yang telah diputuskan sebelum itu.
Hasrat mereka ialah agar segala kurap, kudis dan nanah dapat dibendung lebih awal lagi. Niat kedua pemimpin Pas yang tidak berserban ini adalah baik dan suci.
Namun demikian, Setiausaha Agung Pas, Mustaffa Ali tegas menolak saranan yang baik itu dengan alasan jika diubah ia akan mengganggu jadual lain yang telah ditetapkan.
Akhirnya semua orang menunggu-nunggu tarikh 10 Ogos itu, walaupun hari demi hari makin banyak kekalutan dan kekeliruan yang terus berlaku.
Bermula dengan sokongan Tuan Guru Nik Aziz terhadap pendirian Haji Hadi, tersebarnya tulisan di whatsapp oleh seorang AJK Pas Pusat, Dr Zuhdi Marzuki yang bersifat rasis dan mahu bekerjasama dengan UMNO, keputusan Majlis Syura yang juga menyokong pengekalan Khalid, tindakan Pas Selangor dan Dewan Pemuda mengadakan majlis sembahyang hajat di kediaman Menteri Besar dan bermacam-macam rentetan lagi, semuanya menjurus kepada keadaan yang lebih huru-hara.
Pas jadi berpecah, PKR juga retak dan PR yang diharapkan mampu memberi cabaran kepada BN turut sudah hilang rentaknya di mata umum. UMNO dan BN hanya senyum memerhati wayang percuma ini.
Walaupun Khalid turut dipersalahkan dalam kemelut ini sehingga ramai tidak faham kenapa beliau bersungguh-sungguh mahu bertahan, tetapi nyata sekali Pas paling banyak dipersalahkan kerana dilihat tidak lagi menghormati persetujuan yang memberi hak kerusi Menteri Besar Selangor kepada PKR.
Lebih menghairankan apabila Majlis Syura membuat keputusan mempertahankan Khalid, ada yang bertanya sejak bila majlis itu mempunyai hak membuat keputusan yang melibatkan parti lain selain Pas. Majlis itu juga diingatkan bahawa penukaran pemimpin tidak memerlukan hukuman bersalah oleh SPRM atau mahkamah semata-mata kerana sejarah Islam sendiri memperlihatkan bahawa Khalid Al Walid juga pernah ditukar tanpa ada kesalahan apa-apa yang telah dibuktikan.
Ada juga bermulut jahat mengingatkan Pas bahawa parti itu juga pernah memecat Dr Hassan Ali, Pesuruhjaya Pas Selangor dan Exco Agama, juga berdasarkan pertimbangan politik walaupun tidak pernah dikaitkan dengan mana-mana perkhianatan kepada amanah rakyat atau didapati bersalah di mahkamah serta SPRM.
Ramai akhirnya yang mengharapkan tarikh 10 Ogos ini adalah penentu segala-galanya. Apabila Pas bermesyuarat dan diikuti dengan mesyuarat Majlis Pimpinan PR pada sebelah malamnya, diharapkan isu ini tidak berlarutan lagi. Ia mungkin diakhiri dengan pemecatan Khalid, pendirian rasmi Pas dan PR mengenainya atau suatu pilihanraya negeri bakal diadakan.
Apa saja kemungkinan, semua pihak sudah sedia menghadapinya.
Malangnya, dalam situasi yang semakin kalut ini, Pas melalui Mustaffa Ali yang sebelum ini menolak untuk mengubah tarikh mesyuarat, tiba-tiba mengeluarkan kenyataan tarikh baru mesyuarat ditunda daripada 10 Ogos kepada 13 Ogos.
Kemudian, belum pun sehari tarikh itu disebarluaskan, hari ini beliau menangguh lagi kepada 17 Ogos pula.
Apa sudah jadi dengan Pas ini? Kenapa asyik tangguh-tangguh dan tidak berani membuat keputusan segera?
Jika sudah berani membuat kenyataan terbuka, menulis di whatsapp serta mengadu kepada Tuhan melalui sembahyang hajat, kenapa pula takut untuk membuat keputusan rasmi?
Tindakan Pas melewatkan tarikh mesyuarat, tidak lain akan menjadikan isu ini makin kalut dan caca-marba. Makin banyak mulut yang bersuara, makin banyak jari yang gatal menulis di whatsapp atau apa saja medium serta mungkin makin banyak majlis sembahyang hajat lagi selepas ini.
Tidak diketahui apa pendirian Pas, apakah penangguhan ini untuk memberi ruang mereka berfikir dan mengkaji semula sokongan kepada Khalid dan akur dengan muafakat bersama dalam PR atau untuk menambah lagi tekanan kepada PKR dan Anwar?
Banyak kekalutan dapat diselesaikan jika tarikh mesyuarat Pas diawalkan atau setidak-tidaknya dikekalkan pada 10 Ogos. Menangguhkan lagi hanya memberi ruang kekalutan makin berpanjangan.
Setelah Pas mensabotaj Anwar dengan menolaknya sebagai calon Perdana Menteri menjelang detik-detik akhir PRU 13 lalu, mungkinkah penangguhan ini suatu lagi sabotaj Pas terhadap PKR dan Anwar? (SH 08/08/2014)

0

0

votes
Article Rating
Kongsikan artikel ini


Pas Kini Semakin Mengecil

 Kemelut pertukaran jawatan Menteri Besar Selangor tidak pasti bila akan berakhir. Bagaimana ia akan berakhir juga masih sukar dijangka. Semuanya masih kabur dan tidak jelas. Sementara Khalid Ibrahim sedang diasak agar berundur dan kemungkinan akan dipecat daripada PKR, dalam masa yang sama beliau juga masih cuba bersilat untuk mempetahankan jawatannya.
Di ketika beliau sedang menangguhkan kehadirannya mengadap Lembaga Disiplin sehingga 15 Ogos depan, Khalid juga turut menghantar notis peringatan kepada lembaga itu agar tidak membincangkan kesnya dalam mesyuarat parti atau berhadapan dengan tindakan undang-undang.
Daripada berbalas kenyataan, tuduh-menuduh, londeh-melondeh, pertikaian dalaman PKR kini sudah menaik setakuk lagi kepada peringkat mahkamah pula. Lantaran itu, jika kemelut ini menyebabkan PKR bergolak, berpecah dan semakin kehilangan sokongan rakyat, ia adalah sesuatu yang normal. Mereka yang buat, merekalah yang menanggungnya.
Tetapi amatlah malang, kemelut yang sepatutnya hanya melibatkan PKR saja telah turut sama menjerumuskan Pas ke lembah perpecahan. Hanya disebabkan tindakannya masuk campur mempertahankan kedudukan Khalid, Pas kini semakin ketara terbelah dua antara kumpulan ulama dengan profesional yang juga kerap digelar puak Erdogan atau Anwarinas.
Kumpulan ulama yang bermula dengan kenyataan Haji Hadi dan diikuti pendirian Majlis Syura Ulama, nyata terus mahu menyokong Khalid manakala kumpulan profesional lebih melihat pertukaran Menteri Besar Selangor adalah hak PKR dan terserah kepada parti itu berbuat demikian. Ditambah dengan kedudukan Khalid yang tidak lagi mendapat sokongan partinya sendiri dan isu penyelesaiaan hutangnya dengan Bank Islam yang diragui penyelesaiannya, kumpulan ini semakin kuat bersama sehati sejiwa dengan PKR.
Tidak saja Khalid Samad yang tegas meninta Khalid Ibrahim menjelaskan keraguan mengenai penyelesaiannya hutangnya itu supaya mudah difahami oleh lain-lain pimpinan Pas, bekas Menteri Besar Selangor yang kini menjadi ahli Pas, Muhammad Mohd Taib juga turut meminta Khalid tidak harus berlengah lagi daripada berundur kerana jawatan itu bukan harta pusakanya yang harus dipertahankan secara gila-gila.
Meskipun lain-lain pemimpin profesional dalam Pas banyak berdiam diri, mungkin serba-salah untuk memberikan kenyataan terbuka dan tidak mahu mengguris hati pimpinan ulama, tetapi adalah jelas melalui perbualan dengan beberapa kumpulan, mereka juga merasakan Khalid Ibrahim wajar berundur secara terhormat.
Lebih dari itu, akibat tidak cermat dalam menghalakan senapang oleh seorang AJK Pas Pusat, Nasharuddin Tantawi yang mengaitkan projek lebuhraya dasar laut di Pulau Pinang oleh kerajaan pimpinan DAP dalam usahanya mahu mempertahankan Khalid Ibrahim, telah mengundang kemarahan Lim Guan Eng dah kes ini juga bakal berkesudahan sehingga ke mahkamah.
Hakikatnya, hanya kerana mahu mempertahankan Khalid Ibrahim, Pas bukan saja mulai berpecah, malah hubungan dengan PKR dan DAP juga tidak lagi seharmoni dulu. Jika ini berlarutan, risiko untuk Pas kembali menjadi parti yang kembali mengecil serta hanya bertapak di negeri-negeri tertentu dan di kelompok Melayu saja adalah sangat besar.
Jika diimbas sejarah, walaupun Pas sudah lama ditubuhkan tetapi kekuatannya di negeri-negeri seperti Kelantan, Terengganu, Kedah dan lain-lain tidaklah sekuat mana serta sentiasa betsaing dengan UMNO. Ketika UMNO tidak bergolak, Pas dalam beberapa kali pilihanraya gagal menawan Kelantan, Terengganu dan Kedah serta gagal pula bertapak di beberapa negeri yang mempunyai pengundi campuran.
Pas hanya berjaya menumbangkan BN di Kelantan pada 1990 dengan bantuan Semangat 46 melalui persefahaman Angkatan Perpaduan Ummah. Kemudian Pas berjaya menumbangkan BN di Terengganu dalam pilihanraya 1999 selepas Anwar dipecat pada 1998. Sebelum itu, walaupun UMNO Terengganu dipimpin oleh Wan Mokhtar yang dikira lemah dan tidak pandai berpolitik, tetapi Pas gagal menumbangkannya.
Di Kedah dan Perak, Pas berpeluang menjadi tunjang kerajaan negeri pada 2008 adalah kerana bantuan daripada PKR dan DAP melalui pertambahan mendadak sokongan pengundi bukan Melayu. Begitu juga berjayanya Pas bertapak dan menang banyak kerusi di Selangor, Johor, Negeri Sembilan dan lain-lain adalah kerana sokongan pengundi bukan Melayu.
Di ketika Pas berhadapan dengan cabaran getir daripada UMNO untuk meraih sokongan pengundi Melayu berikutan UMNO mempunyai sumber kewangan yang kukuh untuk membeli undi atau seperti kata Perdana Menteri, “I help u, u help me”, sokongan mantap pengundi bukan Melayu yang mahukan perubahan telah memberi rezeki terpijak kepada Pas.
Sokongan pengundi bandar juga meningkat kepada Pas melalui wibawa dan ketrampilan yang ditunjukkan oleh golongan profesional dalam parti itu. Jika semata-mata bersandarkan pimpinan ulama dan kerap pula melabelkan golongan lain sebagai kafir, taghut, assabiyah serta tanpa kesedian pengundi bukan Melayu memberikan sokongan, Pas tidak mungkin menikmati kedudukan seperti hari ini.
Memahami bahawa komposisi pengundi Melayu hanyalah 65 peratus dan 35 peratus lagi bukan Melayu serta UMNO yang masih berkuasa di Pusat dan mempunyai sumber kewangan kukuh lebih dominan di banyak kawasan Melayu, Pas akan kembali ke zaman suramnya seperti sebelum ini jika hanya hanya bergerak sendirian atau tanpa sokongan parti-parti lain.
Kini, melalui kemelut yang hanya berpunca daripada kedegilan Khalid Ibrahim yang sebenarnya sudah kehilangan sokongan akar umbi di cabang Kuala Selangor serta gagal pula merebut jawatan Timbalan Presiden, Pas paling berisiko menerima kerugian paling banyak sekali.
Ia mulai berpecah, berbalah dengan PKR, bermasam muka dengan DAP dan dalam masa yang sama Haji Hadi yang dulunya disanjung serta digeruni, turut mulai diperlekeh oleh ahlinya sendiri. Kehilangan sokongan pengundi bukan Melayu dan pengundi bandar juga tidak mustahil akibat daripada kemelut ini.
Jika terpaksa keluar meninggalkan PR, nasib Pas tentulah lebih malang lagi.
Bukankah jika ia tidak masuk campur dalam kes Khalid sejak awal lagi, semua itu boleh dielakkan? (SH 09/08/2014)

0

0

votes
Article Rating
Kongsikan artikel ini


Sampai Ke Hujung Nyawakah Cinta Setia Pas Kepada Khalid Ibrahim?

 PKR akhirnya membuat keputusan memecat Khalid Ibrahim sebagai ahli parti itu atas keengganannya mematuhi arahan agar berundur dan memberi laluan kepada Dr Wan Azizah Wan Ismail mengambil alih tempatnya sebagai Menteri Besar Selangor.
Dengan tidak lagi menjadi ahli PKR, beliau kini menjadi ADUN Bebas dan sudah hilang kelayakan moral untuk terus duduk di kerusi empuk Menteri Besar Selangor itu kecuali jika tidak lagi mempunyai perasaan malu dalam dirinya.
Selepas ini, sebagaimana yang pernah berlaku di Perak pada 2009, PR pastinya akan mengadap Sultan Selangor mengenai kedudukan Khalid yang sudah tidak lagi mendapat sokongan majoriti ADUN dan mengusulkan nama Dr Wan Azizah ssbagai Menteri Besar yang baru.
Suatu usul undi tidak percaya juga boleh diusulkan di dalam DUN untuk menyingkirkan Khalid.
Bagi Khalid Ibrahim pula, pilihannya ialah sama ada meletakkan jawatan secara terhormat atau mengadap Sultan Selangor bagi membubarkan DUN dan seterusnya suatu pilihanraya negeri akan diadakan. Jika beliau yakin pula mendapat sokongan majoriti ADUN, maka beliau tidak perlulah meletakkan jawatan atau membubarkan DUN, sebaliknya menunggu saja keputusan undi tidak percaya yang bakal dikenakan kepadanya.
Jika menang, kekallah sebagai Menteri Besar tetapi jika kalah, terpaksalah berundur.
Khalid juga boleh memilih menyertai Pas tetapi jika Pas menerimanya ia paling berisiko menyebabkan PR berpecah atau Pas disingkirkan daripada gabungan itu.
Tetapi dengan perkembangan terbaru ini, yang paling menarik ditunggu ialah apakah pendirian Pas kepada Khalid? Apakah Pas akan terus menyokongnya atau akhirnya turut beralih arah menerima pencalonan Dr Wan Azizah kerana akur dengan kedudukan Khalid yang bukan lagi ahli PKR serta demi masa depan bersama-sama rakan gabungan lain dalam PR?
Kiranya terus mempertahankan kedudukan Khalid, kemungkinan paling besar ialah Pas terpaksa “berpimpin tangan” dan “cium mulut” dengan UMNO kerana tanpa gandingan kedua-duanya di mana Pas mempunyai 15 kerusi dan UMNO mempunyai 12 kerusi, mustahil Khalid dapat dipertahankan daripada kedudukan sekarang. Soalnya sanggupkah Pas berbuat demikian?
Demi survival parti dan hubungan bersama PR, Pas juga boleh meninggalkan Khalid dan menyokong Dr Wan Azizah yang sudah mendapat sokongan daripada PKR dan DAP. Setelah menjadi ADUN Bebas, tiada kewajaran lagi Pas terus memberi sokongan walaupun tindakan ini bakal melukakan hati Khalid dan meletakkan Pas dalam kategori “kekasih yang tidak setia”.
Jika dilihat pendirian Pas sebelum ini, mereka beria-ia mempertahankan Khalid termasuk mengadu kepada Tuhan dengan mengadakan sembahyang hajat secara beramai-ramai serta melalui ketetapan Majlis Syura Ulama, adalah kerana keyakinan bahawa Menteri Besar itu tidak melakukan apa-apa pengkhianatan dari segi amanah kepada rakyat serta tidak didapati bersalah oleh agensi berautoriti seperti SPRM atau mahkamah.
Ditambah dengan beberapa kenyataan pemimpin Pas yang terus galak membela Khalid juga seolah-olah mereka sedia timbul dan tenggelam serta sehidup semati dengan Khalid?
Apakah selepas pemecatan ini pendirian Pas masih sama? Apakah Khalid terus mahu dipertahankan selama-lamanya? Adakah cinta kasih dan setia sehidup semati yang dilaungkan Pas selama ini bakal dibawa hingga ke hujung nyawa dan mereka rela mati bersama-sama dengan Khalid?
Mungkinkah Pas juga akan bersikap seperti habis madu sepah dibuang lantaran kedudukan Khalid semakin rapuh dan akan beralih arah kepada cinta yang baru?
Mungkin bukan sesuatu yang mustahil atau pelik jika Pas akhirnya membuat pusingan U atas alasan demi kepentingan PR yang telah dimetrai sejak sekian lama dan akur dengan kedudukan Khalid yang bukan lagi ahli PKR atau pelbagai alasan lain boleh dicipta untuk mewajarkannya, sebab resam dunia begitulah selalunya.
Kawan ketawa ada di mana-mana, kawan menangis tak kekal lama. Kawan politik lebih sukar setianya. Pesuruhjaya Pas Selangor, Iskandar Samad juga tidak berani lagi menyatakan sokongan kepada Khalid walaupun sudah menjangka pemecatan ini akan dilakukan, sebaliknya menyerahkan kepada parti membuat keputusan seterusnya.
Seharusnya, dalam keadaan sekarang Khalid lebih memerlukan sokongan serta kekuatan lagi daripada mereka yang pernah berjanji setia dengannya tetapi Iskandar Samad seperti telah memberikan isyarat semuanya akan berakhir di sini saja sedangkan sebelum ini suaranya begitu lantang mempertahankan Menteri Besar itu.
Jika Pas meninggalkan Khalid setelah berjanji setia sebelumnya, ia sebenarnya sekadar menambah satu lagi catatan sejarah bahawa bukan saja cinta Adam dan Hawa sering tergugat kerana mengejar pencarian lain yang lebih istimewa, malah persahabatan politik yang bertunjangkan kuasa sebenarnya lebih rapuh dan mudah terlerai ikatannya.
Walaupun Pas lebih disanjung jika kekal setia tetapi janganlah terkejut kiranya sebelum tarikh 17 Ogos nanti Khalid sudah pun ditinggalkan keseorangan kerana apabila permata sudah bertukar menjadi kaca, Pas pun sama menilainya tidak berharga lagi. (SH 10/08/2014)

0

0

votes
Article Rating
Kongsikan artikel ini


Agaknya Pas Lebih Suka Jadi Pembangkang Daripada Kerajaan

 Isu Menteri Besar Selangor terus membuatkan Pas jadi kalut dan keliru. Setelah Khalid dipecat dan menjadikan PKR dan DAP semakin bersatu mahu menyelesaikan isu itu dengan segera, Pas sebaliknya terpaksa menunggu sehingga 17 Ogos depan untuk membuat keputusan rasmi mengenainya.
PKR jelas tidak berpecah dengan isu Khalid ini, kecuali ada sedikit rungutan dan rasa tidak puas hati diperingkat bawahan, manakala DAP yang bermesyuarat semalam pula telah menyatakan pendirian yang jelas menyokong pemecatan itu sebagai hak PKR serta menerima Dr Wan Azizah sebagai calon Menteri Besar yang baru.
Kiranya Pas tidak menangguhkah mesyuarat yang sepatutnya pada 10 Ogos, manakala Khalid pula sudah dipecat pada 9 Ogos, parti itu tentulah lebih mudah membuat keputusan berhubung isu Khalid ini. Denyan Khalid bukan lagi mewakili PKR, secara prinsipnya jika Pas masih mahu berpegang kepada pesefahaman dslam PR, mereka tiada pilihan lain lagi selain meninggalkan Khalid yang sudah pun menjadi ADUN Bebas ketika ini.
Tetapi kerana menangguhkan lagi mesyuarat sehingga 17 Ogos, ruang untuk kekealutan dan kekeliruan itu terus terbuka dengan luasnya, lebih-lebih lagi memang diketahui wujud kelompok tertentu dalam Pas yang memang sukar menerima keterbukaan dan pandangan pihak lain.
Dalam isu Khalid ini, sementara sebelum dipecat pun, Pas terlihat keliru dengan keutamaan yang harus didahulukannya ssbagai sebuah parti politik dan rakan gabungan dalam PR, selepas dipecat juga, keinginan menampakkan perbezaan pendirian turut ketara.
Selepas Khalid dipecat, ketika Setiausaha Agung Pas, Mustaffa Ali menyatakan parti itu mahu terus kekal bersama PR, Dewan Ulamanya pula melalui Pemangku Ketuanya, Ahmad Yaakob yang juga Menteri Besar Kelantan, berpendirian berbeza dengan membayangkan tidak kisah jika Pas keluar PR dan bergerak bersendirian selepas ini.
Beliau juga berbangga dengan sejarah lampau Pas yang pernah bergerak bersendirian walaupun hakikatnya ketika bersendirian itu, pencapaian Pas hanyalah gah di pentas-pentas ceramah saja manakala kemenangan dalam pilihanraya hanyalah di kawasan-kawasan tertentu saja.
Sudah disebut dalam blog ini sebelum ini, kejayaan Pas berkuasa di Kelantan pada 1990 pun adalah atas bantuan Semangat 46 dan perpecahan yang berlaku dalam UMNO, begitu juga kejayaan di Terengganu pada 199 adalah selepas kes pemecatan Anwar Ibrahim pada 1998.
Kejayaan berkuasa di Kedah, bertapak di Perak, Selangor, Johor dan lain-lain adalah juga adalah persefahaman dengan pihak lain yang mana jika bersendirian, amat sukar Pas melakukannya.
Oleh itu, susah difahami apakah yang dimahukan oleh Dewan Ulama ini dalam berpolitik – memenangi pilihanraya atau sekadar berceramah saja?
Lebih dari itu, Ahmad Yaakob atas nama Dewan Ulama juga telah bertindak tidak wajar dengan segera membuka ruang kepada Khalid untuk menyertai parti itu setelah dipecat daripada PKR. Dalam hal ini, Lim Kit Siang nyata berang dengan sikap Pas yang tidak gentleman dan seolah-olah suka menangguk di air keruh.
Sebagai rakan yang masih bersama dalam PR, tawaran Ahmad Yaakob untuk Khalid menyertai Pas memang tidak boleh diterima dan tidak beretika, sementelah pula Khalid sendiri belum menyatakan hasrat untuk menyeberang kepada parti itu.
Bolehkah Pas bayangkan ketika mereka memecat Dr Hassan Ali dahulu jika tiba-tiba PKR atau DAP juga turut mempelawa bekas Pesuruhjaya Pas Selangor itu menyertai parti mereka? Barangkali bertimbun maki hamun dan dalil Al Quran serta Hadis digunakan untuk menyerang PKR dan DAP?
Namun oleh kerana PKR dan DAP memahami erti setiakawan serta merasakan pemecatan itu adalah urusan Pas, mereka bukan saja menyokongnya dan tidak membuka pintu parti masing-masing untuk Dr Hasan, malah tidak juga berbunyi apa-apa yang menunjukkan tidak suka atau membantah pemecatan itu.
Tetapi dalam isu Khalid ini, Dewan Ulama Pas nampaknya terus mencari tangguk sebaik melihat air keruh walaupun di halaman rakan sendiri dan ini bukanlah suatu sikap yang baik, bukan saja dalam berpolitik bahkan juga dalam kehidupan seharian.
Lebih malang, yang sering menimbulkan masalah dan kekalutan dalam Pas ini ialah golongan yang mendakwa sebagai ulama sedangkan sebagai kelompok yang faham agama, golongan ini sepatutnya menjadi pengharmoni suasana serta penyelesai masalah berbanding penimbul masalah, kekeliruan dan kekalutan.
Yang menimbulkan isu pil kuda, calon berfahaman sosialis, membenarkan calon bertindih walaupun setelah ada persetujuan, tiba-tiba menimbulkan soal hudud ketika kempen PRU 13 sedangkan sebelum itu berpegang kepada konsep negara berkebajikan, berkeinginan dengan konsep kerajaan perpaduan dengan UMNO, berbalah dengan DAP dalam isu terowong dasar laut dan banyak lagi, semuanya ditimbulkan oleh kelompok yang mendakwa sebagai ulama.
Isu-isu yang menggugat keyakinan rakyat ini pula kerapkali dibangkitkan di saat-saat akhir menjelang pilihanraya atau pembuangan undi.
Golongan ini seolah-olah lebih suka Pas menjadi pembangkang saja selama-lamanya dan memadai dengan memukau hadirin di pentas-pentas ceramah mengenai segala macam keburukan dan salah laku yang dilakukan oleh kerajaan BN tetapi apabila kalah dalam pilihanraya akan berhujah pula bahawa tidak mengapa kalah asalkan Allah redha, semuanya ada hikmah dan segala macam dalil lagi.
Soalnya, apakah UMNO dan BN yang dimaki hamun tetapi terus menang pilihanraya itu mendapat redha Allah?
Golongan profesional dalam Pas pula terlihat lebih profesional, cool, tenang, matang serta lebih memahami bahawa matlamat utama Pas bersama-sama dengan PKR dan DAP ialah untuk menjadi alternatif kepada BN dalam mentadbir negara ini.
Melainkan Pas lebih bersatu hati, matang dan memahami apa yang mereka mahukan dalam berpolitik serta bergabung bersama dalam PR, parti itu lebih mungkin menjadi pembangkang saja walaupun di mana dan dengan siapa mereka berada. (SH 11/08/2014)

0

0

votes
Article Rating
Kongsikan artikel ini


Sokongan Bawa Rebah UMNO Kepada Khalid?

 Buat sementara ini, dengan perkenan yang diperolehi oleh Khalid Ibrahim daripada Sultan Selangor, beliau nampaknya boleh terus kekal sebagai Menteri Besar Selangor. Tetapi sampai bila beliau boleh kekal sukar dapat dipastikan kerana perkenan Sultan bukanlah sesuatu yang kekal dan tidak boleh berubah langsung.
Melalui perkenan yang diperolehi Khalid, ia hanyalah berdasarkan keyakinan Sultan Selangor terhadap pengakuan Khalid sendiri bahawa beliau masih mempunyai majoriti sokongan di kalangan ADUN negeri itu. Walaupun secara logiknya pengakuan itu agak diragui kerana ia hanya bersandarkan sokongan Pas sebelum ini serta keyakinan UMNO juga menyebelahinya.
Mengikut perkiraaan itu, Khalid sebenarnya hanya mempunyai sokongan 28 ADUN saja iaitu 15 daripada Pas, 12 daripada UMNO dan satu daripada dirinya sendiri? Daripada 56 ADUN keseluruhannya, kedudukannya sebenarnya adalah seri kecuali jika Khalid turut mempunyai sokongan daripada kalangan ADUN PKR yang turut menyebelahinya yang kita tidak ketahui.
Tetapi sokongan 15 ADUN Pas sebenarnya belum rasmi lagi kerana parti itu hanya akan bermesyuarat pada 17 Ogos depan. Lagi pula sokongan Pas kepada Khalid sebelum ini adalah dalam lingkungan permasalahan dalam PR saja. Dengan UMNO sudah secara terbuka turut memberi sokongan melalui kenyataan Muhyiddin Yassin bahawa 12 ADUN UMNO akan bersama Khalid, tidak mustahil pendirian Pas akan berubah.
Kiranya Pas terus menyokong Khalid, bermakna parti itu sudah bersama dengan UMNO dan BN di Selangor. Ini bermakna parti itu juga terpaksa menerima pakej UMNO iaitu MCA, Gerakan, MIC, PPP dan lain-lainnya sedangkan Pas masih ada persefahaman dengan PKR dan DAP dalam PR. Pas juga mesti menerima pakej lain yang bersama UMNO seperti Perkasa, Isma dan segala macam NGO lain yang berada di belakang UMNO jika ia terus menyokong Khalid.
Dalam bahasa yang lebih mudah, jika Pas terus mahu menyokong Khalid, mereka mestilah keluar daripada PR dan menyertai BN. Adalah janggal jika Pas mahu bersama Khalid yang sudah disokong UMNO di Selangor tetapi dalam masa yang sama juga terus bersama PR dan bermusuh dengan UMNO di Pusat dan negeri yang lain.
Walaupun tindakan Pas melewatkan tarikh mesyuarat daripada 10 kepada 17 Ogos membuatkannya sekali lagi berada dalam kesulitan dari segi membuat keputusan tetapi dengan sokongan segera yang diberikan oleh UMNO semalam, ia mungkin memudahkan lagi Pas membuat keputusannya.
Pilihan Pas hanya satu, sama ada terus bersama PR dan menolak Khalid atau kekal menyokong Khalid dan menerima UMNO sebagai sekutu baru serta BN sebagai wadah barunya.
Jika kerana UMNO sudah menyokong Khalid akan menyebabkan Pas menarik balik sokongannya kerana tidak sanggup dilihat bersekongkol dengan parti yang dimusuhinya sejak sekain lama, maka sokongan UMNO itu bolehlah dianggap sokongan yang membawa rebah kepada Khalid.
Tetapi jika dengan sokongan terbuka UMNO kepada Khalid ini juga membuatkan Pas terus bersama Khalid, tidak diragui lagi bahawa parti itu memang ingin kembali bersama BN dan membentuk kerajaan perpaduan yang akan dimulakan di Selangor.
Apa pun pendirian Pas pada 17 Ogos nanti tidak berkait sama sekali dengan sama ada membelakangi perkenan Sultan Selangor kepada Khalid atau sebaliknya, tetapi lebih kepada prinsip perjuangannya.
Soal sama ada Khalid bercakap benar atau sebaliknya kepada Sultan Selangor, ia adalah soal yang boleh ditentukan kemudian keraha perkenan Sultan Selangor itu hanyalah bersifat sementara saja sebelum sidang DUN diadakan dan sebelum Pas menyatakan pendirian rasminya.
Jika pada 17 Ogos nanti Pas membuat pusingan U dan menarik balik sokongannya, bermakna Khalid sudah hilang sokongan majoriti yang dipercayainya sebelum ini. Ketika itu Khalid hanya ada sokongan minoriti daripada 12 ADUN UMNO dan mungkin beberapa lagi ADUN PKR yang setia bersamanya.
Untuk menyingkirkan Khalid pula, ia haruslah dilakukan dalam sidang DUN melalui usul undi tidak percaya yang akan dibentangkan. Khalid hanya boleh terus kekal sebagai Menteri Besar jika beliau menang dalam pengundian itu, tetapi terpaksa berundur jika tewas.
Namun buat sementara ini, untuk memastikan jangka hayat politiknya terus ada, beliau juga mempunyai kuasa menentukan bila sidang DUN hendak diadakan. Khalid boleh mempercepat atau melewatkannya.
Apa pun, sebagaimana isu pertukaran Menteri Besar Selangor ini mula bermasalah kerana Pas secara terbuka menyatakan sokongannya kepada Khalid, ia juga terletak di tangan Pas untuk mengakirinya. Jika Pas ingin melihat drama ini berterusan, mereka boleh menunggu sehingga 17 Ogos untuk membuat keputusan tetapi ia juga boleh diakhiri dengan mempercepatkan tarikh mesyuarat atau Haji Hadi membuat kenyataan awalnya sebelum mesyuarat.
Oleh sebab sebelum ini beliau sudah membuat kenyataan menyokong Khalid sebelum mesyuarat, tiada salahnya jika Haji Hadi membuat perkara yang sama sekali lagi. (SH 12/08/2014)

0

0

votes
Article Rating
Kongsikan artikel ini


Dalam Baik Khalid Cuba Pindahkan Beban Pecat Anwar Kepada Pas

 Dalam usaha mempertahankan kedudukannya sebagai Menteri Besar Selangor, Khalid Ibrahim semalam telah memecat enam Exco daripada PKR dan DAP daripada menganggotai pentadbiran kerajaan negeri pimpinannya. Bagaimanapun sehingga ini seorang Exco iaitu Rodziah Ismail daripada PKR, ditangguhkan buat sementara pemecatannya kerana berada di luar negara.
Tetapi dalam perkembangan terbaru tengah malam tadi, Rodziah yang baru kembali dari luar negara mengumumkan akan segera meletakkan jawatan ssbagai Exco atas alasan mahu terus bersama dengan Pakatan Rakyat.
Dengan kedudukan ini, Khalid kini hanya mempunyai empat orang Exco daripada Pas saja yang bersama dengannya. Tiada wakil daripada PKR dan DAP yang mahu bersamanya manakala Pas juga turut memberi kata dua akan segera menarik diri jika wakil daripada UMNO dilantik menganggotai kabinet negeri.
Bagaimanapun kedudukan empat Exco daripada Pas ini hanyalah sementara saja sehingga 17 Ogos nanti apabila Pas akan mengadakan mesyuaratnya bagi membuat pendirian rasmi sama ada terus menyokong kepimpinan Khalid atau berpendirian sama seperti PKR dan DAP yang telah menolak kepimpinannya.
Ekoran pemecatan Exco itu, Khalid juga telah ditanya mengenai kedudukan Anwar Ibrahim sebagai Penasihat Ekonomi Kerajaan Negeri Selangor yang dilantik sejak 2009 lalu sama ada akan dipecat juga atau dikekalkan. Anwar sebelum ini dilantik ke jawatan itu atas keyakinan Khalid terhadap pengalaman dan pengetahuannya sebagai bekas Menteri Kewangan untuk membantu pembangunan ekonomi negeri tersebut.
Anwar dilantik ke jawatan itu hanya dengan gaji tetap sebanyak RM1 saja sebulan.
Ramai yang tertunggu-tunggu sama ada Khalid akan membalas dendam dengan memecat Anwar pula setelah mentornya itu terlebih dahulu memecatnya daripada PKR berikutan keengganan berundur daripada jawatan Menteri Besar sebagaimana yang diarahkan.
Khalid nampaknya tidak tergesa-gesa mahu memecat Anwar, sebaliknya menyatakan perkara itu akan dibincangkan bersama empat Exco Pas yang masih bersama dengannya. Adalah dijangka perbincangan untuk menentukan kedudukan Anwar itu akan dilakukan dalam waktu yang terdekat ini tetapi ramai yang menjangka inilah ketikanya Khalid akan melangsaikan dendam dan memalukan Ketua Umum PKR itu.
Tetapi agak menghairankan kerana Khalid masih boleh bersabar dan tidak tergesa-gesa mahu memecat Anwar.
Kenapakah Khalid enggan memecat Anwar dengan segera? Kenapa pula tunggu Exco membuat keputusan? Adakah beliau masih sayang dan simpati dengan Anwar? Jika Exco boleh dipecatnya, memecat Anwar tentulah bukan masalah besar baginya?
Dalam hal ini Khalid sebenarnya sedang bermain catur dengan Pas. Walaupun beliau boleh begitu saja memecat Anwar, tetapi beliau sengaja mahukan Exco membuat keputusan supaya dapat memindahkan beban pemecatan itu kepada Pas pula dan menjadikan dirinya sebagai “orang baik”.
Oleh kerana Exco Kerajaan Negeri Selangor sekarang hanya terdiri daripada empat ADUN Pas, jika pemecatan itu dilakukan ia tentulah menggambarkan hakikat bahawa Paslah yang sebenarnya memecat Anwar. Khalid bukanlah ada perasaan sayang atau simpati kepada Anwar lagi tetapi hanya mahu melihat hubungan yang terus retak antara Pas dengan Anwar.
Dengan pemecatan Anwar yang hanya dianggotai oleh Exco daripada Pas, Khalid secara tidak langsung dapat menunjukkan kepada orangramai bahawa Pas memang menolak kepimpinan bekas Timbalan Perdana Menteri itu serta mengesahkan lagi pendedahan Rafizi Ramli sebelum ini bahawa Pas tidak menerima Anwar sebagai calon PM jika memenangi pilihanraya, sebaliknya mahukan Tengku Razaleigh Hamzah untuk jawatan itu.
Kiranya mesyuarat Exco membuat keputusan mengekalkan pula Anwar sebagai Penasihat Ekonomi Negeri Selangor, Khalid dalam masa yang sama juga sudah boleh membaca pendirian Pas terhadap dirinya. Ketika itu, beliau mungkin sudah ada pelan B untuk menanganinya.
Dalam baik dan sedang menerima sokongan Pas, Khalid juga dalam masa yang sama mahu mengenakan Pas dan cuba “melagakannya” dengan Anwar. Sesekali licik juga permainan politiknya. (SH 14/08/2014)

0

0

votes
Article Rating
Kongsikan artikel ini


Pas Mula Tunjuk Kuasa!!

 Walaupun tindakan Pas dalam kemelut politik Selangor terus mengeliru dan membingungkan banyak pihak, hakikatnya parti itu sedang mengambil langkah berhati-hati dalam tindakan yang bakal diambilnya. Kadang-kadang ia juga dilihat seperti mahu menunjuk kuasa yang ada padanya. Dan sementara itu, semua pihak kena bersabar dan bertenang sehingga tarikh 17 Ogos depan di mana Pas akan bermesyuarat dan akan menentukan pendiriannya.
Dalam tempoh sehingga 17 Ogos, Pas akan terus dilobi, dipujuk, dirayu dan diyakinkan agar membuat sesuatu keputusan yang memihak kepada mereka yang berkepentingan itu.
Sejak Khalid memecat enam Exco daripada PKR dan DAP, empat ahli Exco yang lain yang terdiri daripada Pas telah dirayu agar menunjukkan solidariti dengan tidak menghadiri mesyuarat Exco pada hari ini. Kes yang berlaku di Perak pada 2009 di mana semua ahli Exco bersatu mempertahankan Nizar Jamaluddin sebagai Menteri Besar ditimbulkan kembali untuk memperingatkan Pas.
Pas bagaimanapun tidak memperdulikan cadangan solidariti itu, sebaliknya terus hadir dalam mesyuarat Exco dan kemudian bergambar saling menjulang tangan bersama Khalid Ibrahim. Tentunya momen itu tambah menyakitkan hati PKR dan DAP kerana Pas dianggap sudah tidak lagi sehati sejiwa dan selenggang sehayun dengan rakan-rakannya dalam PR.
Di ketika yang sama, segera tersebar desas-desus bahawa Khalid juga bakal melantik tiga Exco daripada UMNO untuk mengukuhkan lagi kerajaannya yang sehingga ini hanya berdiri atas perkenan Sultan Selangor semata-mata. Dari segi majoriti, moral politik dan hukum akal sekali pun, kerajaan negeri Selangor pimpinan Khalid sebenarnya sudah pun berakhir.
Ini kerana Khalid hanya mendapat sokongan yang pasti daripada 12 ADUN UMNO saja. 13 ADUN PKR dan 15 ADUN DAP sudah hilang kepercayaan terhadapnya. Pendirian ADUN Pas pula hanya akan diketahui pada 17 Ogos nanti. Pendirian Pas yang dipegang Khalid sebagai memihak kepadanya adalah pendirian lama ketika beliau masih ahli PKR sedangkan kini sudah menjadi ADUN Bebas.
Secara sahnya, hanya 12 ADUN saja yang menyokong Khalid ketika ini.
Dari segi pentadbiran pula, hanya empat Exco saja lagi bersamanya. Itu pun sehingga 17 Ogos depan saja. Jika pada tarikh itu, Pas membuat keputusan terus bersamanya, kekallah empat Exco itu bersamanya tetapi jika sebaliknya, Khalid tidak mempunyai Exco lagi bersamanya.
Dengan kerajaan negeri hanya mempunyai empat Exco itu, walaupun dibenarkan oleh perlembagaan negeri, tetapi ia adalah lemah, pincang dan tidak kukuh. Ia ibarat kereta yang hanya berjalan dengan tiga selinder, boleh bergerak tetap selalu terhenjut-henjut dan tidak boleh bertahan lama.
Dalam masa yang sama, Pas juga memberi amaran kepada Khalid bahawa mereka akan meletakkan jawatan jika Exco daripada UMNO dilantik. Walaupun Pas menyokong kepimpinan Khalid tetapi Pas juga masih tidak rela baring sebantal dan tidur sekelambu dengan UMNO. Khalid tentunya bingung juga dengan pendirian Pas ini dan segera membuat penafian tidak ada cadangan berbuat demikian ketika ini.
Khalid sedar jika Pas menarik diri ketika kini, tiada Exco lagi bersamanya dan ini bermakna kerajaan pimpinannya boleh berakhir begitu saja. Bersamanya Pas dengan Khalid hanyalah untuk memastikan kerajaan negeri tidak runtuh dan jika runtuh pula ianya adalah disebabkan Khalid melantik ADUN UMNO sebagai Exco.
ADUN UMNO yang mungkin sudah pasang angan-angan dan menyiapkan badan untuk menjadi Exco lantaran yakin kerajaan campuran bakal terbentuk di Selangor, barangkali perlu menyimpan semula impian dan baju melayu beserta songket hitam yang sudah mula dibelek-belek ketika ini.
Sebagaimana PKR dan DAP bingung dengan pendirian Pas sebelum ini, kali ini giliran Khalid dan UMNO pula dibingungkan oleh Pas.
Meskipun sedar kerajaan empat Exco ini tidak kukuh, Pas nampaknya sudah meletakkan dirinya sebagai primadona dan buruan, sekurang-kurangnya sehingga 17 Ogos nanti. PKR, DAP, Khalid dan UMNO akan terus melobi dan berharap pendirian Pas nanti menyebelahi mereka.
Dalam masa yang sama, keadaan ini juga mungkin melembutkan hati Anwar yang sebelum ini tetap berkeras mahukan Dr Wan Azizah sebagai calon Menteri Besar yang baru. Dalam usaha melembutkan hati Pas dan demi situasi menang-menang, tidak mustahil calon alternatif akan ditonjolkan akhirnya untuk menggantikan Dr Wan Azizah mengambil alih tempat Khalid Ibrahim.
Walaupun keputusan ini dianggap kekalahan kepada Anwar tetapi daripada kerajaan negeri tumbang atau kemelut terus berpanjangan, bertolak ansur adalah pilihan terbaik.
Berdasarkan beberapa kenyataan pimpinan Pas seperti Mat Sabu, Husam Musa dan, Dr Mujahid dan Shaari Sungib, jelas bahawa Pas lebih cenderung untuk terus kekal bersama PR berbanding meninggalkan gabungan tersebut. Kenyataan Haji Hadi yang meminta semua pihak bersabar sambil berdoa kepada Tuhan juga seperti memberi bayangan ke arah nada yang sama.
Kecuali jika Khalid mengambil keputusan membubarkan DUN Selangor selepas 17 Ogos ini, kerusi Menteri Besar Selangor pasti akan kembali kepada PR semula. Yang berubah hanyalah siapa yang duduk di kerusi itu saja. (SH 13/08/2014)

0

0

votes
Article Rating
Kongsikan artikel ini


Keberanian Dua Adun Pas Selangor Harus Dipuji

 Langkah Kajang semakin hampir menjadi kenyataan. Ia hanya bergantung kepada faktor masa saja lagi. Dengan Dr Wan Azizah Wan Ismail sudah membuktikan beliau ketika ini mempunyai sokongan 30 daripada 56 Adun, majoriti nyata sudah berpihak kepada Presiden PKR itu untuk mengambil alih tampuk pemerintahan negeri Selangor.
Kejayaan Dr Wan Azizah membuktikan beliau sudah mempunyai sokongan majoriti, termasuk melalui dua Adun Pas iaitu Shaari Sungib dan Hasnul Baharuddin, selain sokongan 15 Adun DAP serta 13 Adun PKR sedia ada, bukan saja menunjukkan kemelut pertukaran Menteri Besar Selangor ini sudah berada di penghujungnya, bahkan juga menjadikan keputusan mesyuarat Pas pada 17 Ogos nanti sudah tidak bermakna lagi.
Harapan Pas dengan menangguhkan mesyuaratnya sebanyak dua kali untuk menjadikan ia mempunyai kuasa tawar menawar, boleh menunjuk kuasa dan dilihat penting dalam mengakhiri krisis, sudah menjadi sia-sia saja ketika ini. Pas juga sudah tidak berupaya lagi menolak pencalonan Dr Wan Azizah sebagai Menteri Besar.
Sama ada Pas terus menyokong Khalid atau akur dengan kesepakatan dalam PR yang telah terbentuk sejak sekian lama, semuanya sudah tidak bernilai lagi. Mesyuarat Pas pada 17 nanti, jika ia berpendirian menyokong pertukaran Khalid dan akur dengan kedudukannya sebagai rakan gabungan dalam PR, hanya sekadar “rubber stamp” kepada sokongan Shaari dan Hasnul kepada Dr Wan Azizah.
Kiranya pada 17 Ogos nanti, Pas terus menyokong Khalid, ia juga tidak mampu mempertahankan kedudukan kerajaan empat Exco yang sedang dipimpinnya.
Keberanian Shaari dan Hasnul menyatakan pendirian lebih awal daripada partinya sendiri, bukan saja seharusnya dipuji kerana menjadikan drama yang sudah lama berlarutan ini berakhir dengan “happy ending” sebagaimana yang diharapkan oleh banyak pihak, tetapi juga dapat membersihkan nama baik Pas daripada terus menjadi ejekan serta cemuhan ramai berikutan kelewatannya membuat keputusan itu.
Bayangkan, jika terpaksa menunggu sehingga 17 Ogos untuk Pas menyatakan pendiriannya, tentulah dalam masa yang sama juga menyebabkan parti itu terus dipertikaikan dan terdedah kepada bermacam-macam spekulasi. Ia akan menjadikan imej Pas begitu teruk di pandangan umum, selain mula berpecah antara kumpulan ulama dan profesional.
Tetapi dengan keberanian dua Adun ini, semuanya telah berakhir. Nama Pas telah dapat dibersihkan dan dapat menyekat Khalid Ibrahim daripada terus bertindak sesuka hatinya. Walaupun Khalid masih Menteri Besar ketika ini, tetapi semua keputusan dan tindakannya selepas ini sudah tidak berwibawa lagi. Kerajaan Khalid sudah menjadi kerajaan minoriti dan hanya orang yang berkulit tebal serta tiada perasaan malu saja sanggup terus bertahan dengan keadaan seperti ini.
Shaari dan Hasnul bukan saja tidak perlu keluar Pas berikutan tindakannya ini, bahkan Pas juga tidak seharusnya mengambil apa-apa tindakan terhadap mereka. Mereka adalah penyelamat maruah Pas dan harus diiktiraf peranan serta keberaniannya.
Mereka berdua juga menyelamatkan PR untuk terus kekal dianggotai oleh tiga parti utama iaitu Pas, PKR dan DAP serta dapat memainkan peranan yang sewajarnya sebagai pembangkang yang berkesan dan terus menjadi alternatif dalam pilihanraya akan datang.
Dalam masa yang sama, kenyataan Khalid Ibrahim kepada Sultan Selangor sebelum ini beliau masih mempunyai sokongan majoriti, dengan sendirinya sudah terbatal. Meskipun Khalid cuba bersilat lagi dengan mencabar agar pengakuan sokongan majoriti itu diterjemahkan dalam Dewan Undangan Negeri melalui usul tidak percaya terhadapnya, dari segi pandangan umum mengesahkan bahawa kelayakan moral untuk beliau terus bertahan sudah pun hancur berkecai.
Talian hayat kerajaan empat Exco yang dipimpin oleh Khalid hanya bergantung kepada faktor masa saja. Oleh kerana Sultan Selangor ketika ini berada di luar negara dan hanya akan kembali ke tanahair pada 23 Ogos, pilihan Khalid semakin terbatas sekarang ini.
Jika sebaik kembalinya Sultan Selangor daripada luar negara lalu Khalid mengadap baginda dan memohon diadakan sidang khas DUN, semuanya pasti terjawab ketika itu.
Jika 30 Adun terus kekal bersama Dr Wan Azizah, terpelantinglah Khalid. Itu belum dikira lagi jika Pas juga membuat keputusan pada 17 Ogos nanti turut menolak kepimpinan Khalid. Jika diadakan undian, Khalid yang kini Adun Bebas hanyalah mendapat 12 undi daripada Adun UMNO saja.
Tetapi difahamkan juga Khalid mempunyai tempoh sehingga November untuk menangguhkan sidang DUN. Kalau itu pilihannya, bolehlah beliau mengelakkan undi tidak percaya sehingga November serta bolehlah terus berdondang-sayang dengan jawatan Menteri Besarnya lebih lama lagi.
Jika Khalid bermaruah dan akur dengan kehilangan majoritinya, sekembalinya Sultan Selangor daripada luar negara ini pastilah beliau akan mengemukakan surat perletakan jawatannya. Ia akan membolehkan pentadbiran kerajaan negeri kembali kepada PR sebagaimana mandat rakyat dalam pilihanraya umum lalu.
Namun sekiranya Khalid tidak puas hati, beliau juga boleh memohon kepada Sultan Selangor untuk membubarkan DUN bagi diadakan suatu pilihanraya negeri. Kiranya diadakan pilihanraya negeri dan kerajaan, menurut SPR terpaksa membelanjakan RM50 juta bagi kos pilihanraya, beban kesalahan sehingga menyebabkan duit rakyat terbazir begitu saja adalah disebabkan kedegilan Khalid yang enggan akur dengan kehilangan kerusi empuknya.
Segala-galanya kini terserah kepada Khalid membuat keputusan. Kecuali jika dalam tempoh sehingga 23 Ogos ini atau selewat-lewatnya sehingga November depan, beliau dapat melakukan misi yang sangat sukar iaitu menterbalikkan semula sokongan majoriti Adun kepadanya daripada yang sudah diperolehi oleh Dr Wan Azizah, hayat politik Khalid sudah boleh dikira berakhir hari ini.
14 Ogos adalah titik penamat moral politiknya.
Tahniah dan sekalung pujian kepada Shaari dan Hasnul kerana bertindak berani mengakhirinya lebih awal daripada yang dijangkakan. (SH 14/08/2014)

0

0

votes
Article Rating
Kongsikan artikel ini


Kalau Shaari Dan Hasnul Dianggap Khianat Pada Pas, Haji Hadilah Pembuka Jalannya

 Marah benar kumpulan pro ulama dalam Pas kepada Adun Hulu Kelang, Shaari Sungib dan Adun Morib, Hasnul Baharuddin yang telah secara terbuka tampil menyatakan sokongan kepada Dr Wan Azizah bersama 15 Adun DAP serta 13 Adun PKR semalam. Kedua-dua mereka dituduh derhaka dan khianat kepada Pas kerana mendahului parti dalam bertindak sedangkan Pas akan bermesyuarat pada 17 Ogos ini untuk membuat pendirian mengenainya.
Pas Selangor yang empat Exconya kini menjadi tiang kepada Khalid paling marah dengan tindakan dua Adun berkenaan lantas memberi notis 24 jam untuk menarik balik sokongan yang telah diberikan kepada Dr Wan Azizah atau bakal menghadapi tindakan disiplin.
Di media-media sosial pula, beberapa pemimpin Pas lain turut melontarkan kecaman terhadap Shaari dan Hasnul dengan antaranya menyatakan mereka berdua adalah kekotoran yang harus dibersihkan dan ada pula yang mengaitkan tindakan itu kerana diberikan tawaran yang membuatkan “air liur meleleh” jika menolaknya.
Tidak diketahui sama ada notis ugutan yang dilontarkan oleh Setiausaha Pas Selangor, Mohd Kharuddin Othman itu dilayan atau “masuk telinga kanan dan keluar telinga kiri” saja bagi Shaari dan Hasnul tetapi yang menjadi perbualan ramai juga ialah sejak bila Pas membudayakan taktik ugutan ini?
Sebelum ini Exco Selangor, Solehan Mukhyi juga memberi ugutan kepada Khalid Ibrahim bahawa empat Exco Pas akan menarik diri dan meletakkan jawatan kiranya wakil daripada UMNO dilantik sebagai Exco menggantikan wakil daripada PKR dan DAP yang telah dipecat.
Setelah Khalid akur dengan ugutan itu dan memberi jaminan tidak ada rancangan melantik Adun UMNO sebagai Exco, kini sekali lagi taktik ugutan digunakan, tetapi kepada dua Adun Pas pula. Bagaimanapun sehingga tempoh 24 hampir berakhir, tidak ternampak tanda-tanda dua Adun berkenaan “kecut perut” dengan ugutan itu dan sokongan kepada Dr Wan Azizah telah, akan atau bakal ditarik balik.
Berbanding dengan kenyataan Setiausaha Agung Pas, Mustaffa Ali yang akan menyiasat berhubung tindakan Shaari dan Hasnul manakala Ketua Pemuda Pas, Suhaizan Kayat pula mencadangkan kedua-dua Adun berkenaan dipanggil untuk mengetahui kedudukan sebenarnya, tindakan Pas Selangor nyata amat emosional, terburu-buru dan tidak matang.
Dalam masa yang sama, notis ugutan itu juga dipersoalkan ramai sama ada ia hanya kenyataan peribadi Setiausaha Pas Selangor berkenaan atau keputusan mesyuarat Pas Selangor?
Namun demikian, tindakan kedua Adun berkenaan yang tampil secara terbuka dan menandatangani akun bersumpah menyokong Dr Wan Azizah menambahkan lagi gelora dalam Pas. Parti itu terus berkecamuk, berbalah dan bersimpang siur menjelang mesyuarat pada 17 Ogos ini.
Walaupun Shaari dan Hasnul ketika ini dipersalahkan oleh kelompok tertentu dalam Pas sendiri, ada baiknya mereka menoleh sejenak ke belakang melihat apa yang telah berlaku seminggu dua sebelum ini. Jika Shaari dan Hasnul didakwa membelakangi parti, bagaimana pula dengan kenyataan Haji Hadi yang juga menyatakan sokongan terbuka kepada Khalid sebelum Pas bermesyuarat?
Tidakkah Presiden Pas sendiri khianat kepada parti atau setidak-tidaknya telah menyediakan jalan untuk itu? Bukankah pepatah selalu memgingatkan, kalau “bapa borek, anak rintik” dan “guru kencing berdiri, murid kencing berlari”?
Sokongan Shaari dan Hasnul juga sebenarnya masih dalam lingkungan kedudukan Pas sebagai rakan dalam PR. Jika menyokong Dr Wan Azizah suatu kesalahan, bagaimana pula dengan kenyataan Mat Sabu, Husam Musa, Dr Mujahid dalam lain-lain yang juga senada dalam menyokong calon Menteri Besar yang ditonjolkan oleh PKR serta mempertahankan kedudukan Pas agar tidak berpecah daripada PR serta mempersoalkan apakah istimewanya Khalid Ibrahim di mata Pas?
Tidakkah mereka juga khianat kepada parti?
Orang mungkin boleh menerima Shaari dan Hasnul sebagai pengkhianat dan penderhaka kepada parti jika mereka secara terbuka menyokong calon daripada UMNO atau BN yang memang menjadi musuh Pas dan di luar lingkungan PR. Tetapi apakah menyokong calon dalam PR sendiri pun suatu kesalahan?
Faktor mendahului mesyuarat seharusnya tidak timbul kerana Pas sendiri sudah dua kali menangguhkan tarikh mesyuaratnya. Mula-mula 10 Ogos, kemudian 13 Ogos dan akhirnya ditetapkan 17 Ogos.
Bagaimana jika Pas terus menangguhkan mesyuaratnya? Apakah Shaari dan Hasnul mahu berdiam diri dan berpeluk tubuh saja sedangkan kegawatan politik di Selangor ini kian mencengkam perasaan hampir semua orang?
Kedua Adun ini juga tidak boleh dianggap membelakangi keputusan Majlis Syura kerana keputusan menyokong Khalid dulu dibuat ketika beliau masih ahli PKR tetapi setelah dipecat dan menjadi ahli Bebas, logiknya keputusan itu tidak terpakai lagi. Seharusnya dalam hal ini, Majlis Syura haruslah proaktif dan dinamik dengan segera mengadakan mesyuarat seterusnya bagi mengelakkan kekeliruan.
Ohh! jangan lupa, bagaimana pula dengan kenyataan terang-terangan seorang AJK Pas Pusat, Dr Zuhdi Marzuki yang mahukan Pas membentuk kerajaan campuran dengan UMNO di Selangor? Beliau kemudiannya mengulangi lagi dengan mencadangkan penubuhan kerajaan konsensus nasional pula.
Tidakkah ini lebih mengkhianati parti dan persefahaman Pas dengan rakan-rakannya sendiri bersama PR selama ini?
Tindakan empat Exco Pas yang sanggup berketua dan menyokong Menteri Besar tidak berparti pula bagaimana? Apa prinsip Pas dalam hal ini?
Jika Pas ingin mengambil tindakan, ada baiknya ambil tindakan yang menyeluruh dan kepada semua pihak. Jangan memilih-milih atau kepada orang tertentu saja. Bukankah Islam itu adil dan tidak memilih bulu? (SH 15/08/2014)

0

0

votes
Article Rating
Kongsikan artikel ini


Mari, Mari, Mari…UMNO Untuk Dijual?

 Semalam Timbalan Perdana Menteri, Muhyiddin Yassin melontarkan cabaran kepada UMNO bahagian seluruh negara agar mengemukakan idea luar biasa ke arah memastikan perjuangan parti itu terus relevan dan diterima rakyat. Bagi merangsang munculnya idea luar biasa dan mempunyai faktor wow itu, beliau juga mengumumkan ganjaran RM10 ribu kepada bahagian yang berjaya nanti.
Di samping meminta setiap bahagian menubuhkan jawatankuasa khas bagi memikirkan secara serius idea yang mahu dicari itu, Muhyiddin yang juga Timbalan Presiden UMNO berkata, sebuah jawatankuasa di peringkat Majlis Tertinggi akan turut ditubuhkan bagi menilai idea-idea yang diterima daripada seluruh bahagian itu.
Apa sudah jadi dengan UMNO sekarang ini? Nakkan idea bagi kepentingan parti dan kelangsungan masa depannya pun terpaksa ditawarkan wang sebanyak RM10 ribu.
Apakah jika tiada ganjaran, UMNO tidak mampu memberikan idea yang bernas dan terbaik? Atau ini merupakan cara terbaru Muhyiddin mendidik ahli UMNO mengenai nilai perjuangan dan bagaimana berjual-beli mengenainya.
Tidakkah beliau sedar, UMNO cawangan setiap tahun mengadakan persidangan tahunan, begitu juga UMNO bahagian setiap tahun juga mengadakan mesyuarat perwakilannya. Perhimpunan Agung UMNO juga diadakan tiap-tiap tahun. UMNO bahagian pula biasanya setiap bulan mengadakan mesyuarat ahli jawatankuasanya, begitu juga peringkat Majlis Tertinggi.
Apakah dalam semua mesyuarat itu selama ini dan begitu banyak yang bercakap atau berucap, tidak ada satu pun di antara mereka itu memberikan idea-idea bernas atau mempunyai faktor wow? Atau hanya Muhyiddin sebagai Timbalan Perdana Menteri dan Pengerusi Jawatankuasa Pengurusan UMNO tidak pernah menyemak idea-idea yang dilontarkan dan membiarkan saja buku laporan mesyuarat tahunan terperosok di sudut stor tanpa diusik?
Secara sedar atau tidak, sebenarnya amat memalukan bila Muhyiddin menawarkan ganjaran RM10 ribu semata-mata untuk mendapatkan idea terbaik bagi kelangsungan masa depan parti itu sendiri. Seolah-olah ahli dan pimpinan UMNO hanya boleh bergerak dan berjalan pemikirannya apabila ditawarkan wang ringgit saja.
Jika tiada wang, semuanya beku dan kaku.
Kalau sudah begitu nazaknya, lebih baiklah Muhyiddin cadangkan saja UMNO ini diswastakan sebagaimana kerajaan menswastakan TNB, Telekom, Pos, MAS dan sebagainya sebelum ini. Dengan ini bolehlah mereka yang memiliki UMNO itu memikirkan idea-idea baru dan fantastik serta memasarkannya seperti barang dagangan kepada rakyat.
UMNO yang sudah diswastakan ini bolehlah pula memilih sesiapa yang difikirkan layak untuk mentadbir kerajaan dengan syarat beberapa peratus daripada gaji dan projek yang dikendalikan oleh kementerian mesti diserapkan kepada UMNO yang sudah dimiliki oleh kaum pedagang dan kapitalis yang mungkin dari dalam dan luar negara itu.
Atau kalau susah sangat dan Muhyiddin sendiri sebagai orang nombor dua dalam parti dan kerajaan sudah tidak boleh memikirkan bagaimana untuk memastikan UMNO ini terus relevan dan diterima rakyat, buatlah tender terbuka agar ia dijual terus kepada mana-mana usahawan Melayu yang berminat membelinya.
Dengan itu, para pemimpin UMNO sekarang tidak perlu berfikir langsung bagaimana untuk memastikan parti itu terus relevan dan diterima rakyat. Ganjaran RM10 ribu juga tidak perlu ditawarkan kepada bahagian-bahagian lagi. Biarlah pemilik barunya, yang mungkin dibelakangnya tauke besar atau mafia daripada China, Amerika, Perancis, Australia, Afrika atau Amerika Selatan memikirkan idea-idea wow itu. (SH 17/08/2014)

0

0

votes
Article Rating
Kongsikan artikel ini


Salahkah Perdana Menteri Bercuti Mewah?

 Salahkah Perdana Menteri bercuti? Ini antara pertanyaan paling banyak dilontarkan di sebalik pendedahan laman berita Asia Sentinel mengenai percutian mewah Najib Razak ke beberapa bandar utama di Eropah sebaik saja beliau menamatkan lawatannya ke Amsterdam, Belanda pada Hari Raya ketiga lalu.
Mungkin di samping mood Hari Raya, di tambah dengan kedukaan yang berterusan mengenai tragedi pesawat MH17 serta kemelut mengenai Menteri Besar Selangor, tidak ramai yang sedar mengenai kehilangan Perdana Menteri sehinggalah ia didedahkan oleh Asia Sentinel.
Apatah lagi setelah mengumumkan pembatalan jamuan Hari Rayanya serta meminta semua rakyat sama-sama menunjukkan rasa simpati dengan menyambut lebaran ini dengan sesederhana mungkin, barangkali ramai juga beranggapan Najib hanya berehat di kediamannya saja.
Mengikut laporan Asia Sentinel itu, Najib dan isterinya telah pergi ke Paris, Sardinia di Itali, Cannes di Perancis, kemudian kembali ke Sardinia sebelum ke Rom dan London untuk bercuti. Beliau turut ditemani jutawan rambu-rambi dan playboy berasal dari Pulau Pinang, Taek Jho Low serta bekas Perdana Menteri Qatar. Di Sardinia pula, Najib dikatakan bersama dengan sekumpulan besar ahli perniagaan Cina dari Malaysia.
Kemudiannya, laman penjejak FlightRadar 24 pula mendedahkan jet kerajaan yang dinaiki oleh Najib Razak dan isterinya itu juga turut disahkan berada di beberapa bandar Eropah yang disebutkan itu.
Jika dikira daripada pemergiannya ke Amsterdam pada Hari Raya ketiga itu dan berada selama dua hari di bandar itu untuk bertemu Perdana Menteri Belanda untuk menyelesaikan beberapa isu berkaitan tragedi MH17 dan meletakkan jambangan bunga sebagai tanda bersedih kepada semua mangsa, kehilangan Perdana Menteri sudah menghampiri tempoh masa dua minggu sebenarnya.
Maklumat daripada rakan-rakan UMNO pula menyebut bahawa Najib dijangka kembali ke tanahair hujung minggu ini dan akan mula berada di pejabatnya pada hari Isnin.
Secara umumnya, tidaklah salah bagi Perdana Menteri untuk bercuti tetapi percutian kali ini nampak tidak kena dengan masa dan ketikanya. Ketika beliau mengumumkan pembatalan jamuan Hari Raya di Seri Perdana dan meminta rakyat turut bersimpati dengan keluarga mangsa MH17 serta diikuti dengan kesediaan mengadakan lawatan segera ke Amsterdam, Belanda pada Hari Raya ketiga, ramai yang memuji dan menyambut baik tindakan keprihatinan yang diambilnya.
Namun kini, semuanya terhakis. Tidak melengahkan percutiannya dan ditemani pula oleh seorang playboy Hollywood, menimbulkan persoalan sama ada perasaan simpati dan prihatin seorang Perdana Menteri kepada apa yang sedang berlaku dalam negara benar-benar ikhlas dan asli?
Meneruskan percutian mewah sambil ditemani Jho Low tidak lebih memperlihatkan bahawa Najib Razak tetap mempunyai jiwa kental seorang anak bangsawan iaitu cuti tetap cuti walau rakyat berduka, negara sengsara dan dunia mahu terbalik sekali pun.
Najib jelas berbeza dengan Mahathir Mohamad yang sanggup selama beberapa tahun tidak bercuti semata-mata untuk menyelesaikan beberapa isu mendesak dalam negara pada penghujung tahun 90an, sehinggalah kemudiannya mengambil cuti panjang selama dua bulan pada 1997. Ketika itu Mahathir telah melantik Anwar Ibrahim sebagai pemangku Perdana Menteri.
Percutian Najib juga mengikuti apa yang dilakukan oleh seorang lagi bekas Perdana Menteri, Abdullah Badawi yang turut pergi ke Melbourne bersama keluarganya beberapa hari sebelum Hari Raya untuk bercuti dan menyambut lebaran di sana.
Persoalnnya, tidak bolehkah ditangguhkan percutiannya? Atau bercuti saja di dalam negara seperti Pulau Langkawi atau Pulau Pangkor? Bukankah ianya lebih praktikal ketika negara diselubungi pelbagai bencana kalau pun mahu juga merehatkan badan dan minda?
Percutian Najib kali ini juga berlaku ketika politk Selangor gawat dengan isu pertukaran Menteri Besar. Walaupun isu ini sudah hampir ke penghujungnya, tetapi UMNO dilihat amat lembab dan tidak berperanan untuk mengambil peluang daripada krisis yang sedang berlaku ini. Selain hanya Noh Omar yang hanya ada bercakap sekali-sekala, Muhyiddin Yasin pula hanya sekali berperanan iaitu mengumumkan sokongan 12 Adun UMNO kepada Khalid Ibrahim.
Selebihnya tiada pemimpin UMNO yang melihat keadaan ini sebagai peluang keemasan dalam percaturan politik serta kelebihan untuk menambah sokongan.
Bahkan ketika UMNO dikaitkan dengan pergolakan yang berlaku ini dan seorang Exco Kerajaan Negeri Selangor, Salehan Mukhyi mengatakan pendirian Pas untuk terus bersama Khalid ialah bagi memastikan dana Selangor berjumlah RM3.2 bilion tidak dibalun oleh UMNO, tiada pemimpin UMNO Pusat yang bangkit bersuara dan mempertahankan diri.
Semua mereka jelas tidak berani besuara kerana Najib sedang bercuti. Agaknya kalau dua bulan Najib bercuti, semua pemimpin UMNO turut bisu dan kaku.
Lebih memedihkan, percutian Najib bersama sekumpulan ahli perniagaa Cina juga tentunya menyinggung perasaan pejuang-pejuang UMNO peringkat bawahan yang berdegar-degar mahu melihat pembentukan kerajaan Melayu di Selangor melalui kerjasama UMNO dan Pas sambil mengutuk komuniti dan parti berasaskan kaum Cina yang dianggap tidak lagi relevan dan boleh diketepikan begitu saja.
Tetapi hakikatnya, di ketika yang sama Najib bukan saja sedang bercuti bersama sekumpulan ahli perniagaan Cina, bahkan mungkin sedang merancang hala tuju ekonomi dan politik negara bersama mereka. Penyatuan Melayu hanyalah impian di peringkat bawahan saja sebenarnya sedangkan pemimpin diatas sana tidak peduli pun mengenainya. (SH 16/08/2014)

0

0

votes
Article Rating
Kongsikan artikel ini


Jika Benar Khalid Kasihkan Sultan Selangor, Inilah Masa Membuktikannya

 Mesyuarat Pas hari ini telah membuat keputusan paling rasional dalam menyelesaikan kemelut pertukaran Menteri Besar Selangor. Meskipun pendiriannya sebelum ini dipertikaikan banyak pihak sehingga menimbulkan banyak kekalutan, Pas akhirnya sedar pentingnya untuk mengekalkan PR sebagai wadah alternatif kepada rakyat dalam membuat piilihan bagi mentadbir negara ini.
Pengundi yang telah memberikan sokongan 52 peratus undi popular kepada PR dalam pilihanraya umum lalu tentunya lega dengan perkhabaran Pas ingin terus kekal dalam PR kerana jika terbukti gabungan itu boleh menjanjikan lebih banyak kebaikan, sementara BN kekal tidak berubah sepertimana sekarang, mereka hanya perlukan sedikit iltizam dan kekuatan saja lagi untuk memastikan PR pula menjadi pengganti kepada BN.
Keputusan Pas untuk terus kekal bersama PR, menolak Khalid sebagai Menteri Besar Selangor, menyetujui Dr Wan Azizah Wan Ismail beserta Azmin Ali sebagai pengganti yang harus ditonjolkan oleh PKR, tentunya dalam lingkungan memikirkan kehendak rakyat yang masih dahagakan perubahan.
Keputsan lain yang dicapai dalam mesyuarat Pas hari ini ialah parti itu tidak akan menuntut jawatan Menteri Besar Selangor serta mengekalkan empat Exconya terus berada dalam kerajaan negeri.
Dengan keputusan Pas hari ini, Khalid Ibrahim sudah tidak mempunyai asas untuk bertahan lagi. Setelah Dr Wan Azizah sebelum ini membuktikan sokongan 30 Adun terhadapnya, Khalid masih cuba berdalih dengan menyatakan sokongan itu harus pula diterjemahkan dalam Dewan Undangan Negeri melalui usul undi tidak percaya terhadapnya, kini semuanya sudah nyata.
Apabila Pas sudah membuat keputusan secara rasmi menolak Khalid sebagai Menteri Besar Selangor, undi menolaknya kini sudah meningkat kepada 43 Adun. Khalid yang menjadi wakil Bebas kini hanya disokong oleh 12 Adun UMNO saja.
Lebih menyedihkan Khalid, empat Exco yang masih kekal dalam pentadbirannya juga secara prinsipnya turut menyetujuinya pertukarannya. Beradanya mereka kekal sebagai Exco hanyalah semata-mata untuk memastikan kerajaan negeri tidak tumbang begitu saja sehingga peralihan dilakukan.
Walaupun Khalid dilaporan menerima keputusan Pas ini dan akan mengadap Sultan Selangor untuk meminta nasihat baginda berhubung kedudukannya, jalan terbaik yang harus diambil oleh Khalid ialah mengundurkan diri secara terhormat. Keputusan Pas ini tidak memberi pilihan lain selain harus mulai mengemas bilik pejabatnya serta segera menyediakan surat perletakan jawatan sebagai Menteri Besar Selangor.
Tidak perlu lagi Khalid meminta nasihat daripada Sultan mengenai kedudukannya, sebaliknya jika benar beliau seorang yang taat, patuh serta kasih kepada Sultan, inilah masanya untuk beliau tidak menyulitkan lagi keadaan. Dengan menghantar surat perletakan jawatan, secara tidak langsung beliau telah memudahkan Sultan membuat keputusan yang seterusnya.
Oleh kerana sudah menjadi sangat minoriti, tentulah perletakan jawatan beliau itu mudah diterima oleh Sultan Selangor. Lagi pun tiada asas untuk Sultan mahu terus mengekalkan Khalid yang hanya mempunyai sokongan 12 Adun berbanding yang sah menolaknya sebanyak 43 Adun. Sultan sudah boleh mencontohi apa yang berlaku di Perak pada 2009 dengan menerima pihak yang mempunyai majoriti menubuhkan kerajaan dan melantik Menteri Besar yang baru.
Selepas itu, biarlah Sultan menentukan siapakah pilihan baginda. Meskipun Azmin turut dicalonkan tetapi demi kepentingan parti dan akur dengan pilihan PKR yang hanya mencalonkan Dr Wan Azizah, beliau sedia mengundur diri. Sama ada Sultan menerima pilihan tunggal PR ini ataupun mahukan calon lain tetapi yang penting ruang untuk Khalid sudah pun tertutup.
Melalui keputusan Pas hari ini, Khalid juga dianggap tidak waras jika mahu mencadangkan pembubaran DUN bagi diadakan pilihanraya peringkat negeri. Jika beliau bertindak demikian, bermakna terbazirlah wang rakyat sebanyak RM50 juta untuk menguruskan pilihanraya dan Khalidlah yang harus dipersalahkan sepenuhnya atas pembaziran itu.
Lagi pula jika diadakan pilihanraya negeri, bukan saja Khalid belum tentu menang di mana-mana kerusi yang ditandinginya, bahkan wadah parti yang mahu menerimanya pun belum pasti lagi. Walaupun UMNO menyokongnya ketika ini tetapi belum tentu UMNO bersedia membenarkannya bertanding menggunakan logo BN.
Jika Khalid mengadu kepada UMNO pun untuk meminta pandangan sama ada wajar dibubarkan DUN atau tidak, Najib yang dalam perjalanan pulang daripada bercuti di beberapa bandar di Eropah dengan sekumpulan ahli perniagaan Cina juga pastinya menolak idea diadakan pilihanraya ini kerana UMNO Selangor bukan saja tidak bersedia untuk bertempur semula setelah kalah teruk dalam pilihanraya lalu, bahkan pemimpin yang berwibawa pun boleh dikira tiada ketika ini.
Ramai yang berpendapat jika Noh Omar yang mengetuai BN dalam pilihanraya, belum bertanding pun sudah boleh dijangka kalahnya.
Untuk sementara ini, UMNO ternampak lebih senang membiarkan dulu Selangor ditadbir oleh PR sehingga pilihanraya akan datang dan ketika itu barulah semangatnya sudah dianggap semakin pulih dan calon-calon baru pula lebih mudah ditonjolkan.
Blog ini pernah menasihatkan Khalid agar berundur secara baik sebelum menjadi kupang tembaga kerana yakin sokongan Pas kepadanya hanyalah sementara dan tidak kekal. Walaupun Haji Hadi pernah mahu beliau dikekalkan tetapi antara Khalid seorang dengan kedudukan Pas dalam PR serta masa depannya yang lebih cerah jika terus bergabung bersama PKR dan DAP, sudah tentulah yang kedua itu menjadi pilihan Pas.
Namun kini dengan keputusan rasmi Pas menolaknya, Khalid sudah sah menjadi kupang tembaga. Beliau sudah tidak berharga lagi mulai hari ini. Jika ingin terus juga melawan, lebih dihina dan membusuk lagi namanya. Tetapi dengan segera mengemukakan surat perletakan jawatan, sekurang-kurangnya beliau dapat memelihara namanya daripada terus dikecam dan dihina. (SH 17/08/2014)

0

0

votes
Article Rating
Kongsikan artikel ini


Mahathir Janji Akan Terus ‘Menekan’ Najib

 Sudah agak lama sebenarnya bekas Perdana Menteri, Mahathir Mohamad tidak menegur kepimpinan Perdana Menteri, Najib Razak. Mungkin disebabkan banyak isu-isu lain yang timbul seperti kehilangan pesawat MH370, tragedi MH17 dan pertukaran Menteri Besar Selangor menyebabkan Mahathir tidak bersuara mengenai Najib.
Lantaran itu, barangkali ramai yang beranggapan bahawa Mahathir kini sudah mulai akur dan menyokong sepenuhnya kepimpinan Najib. Tambahan pula dalam beberapa majlis berbuka puasa sebelum ini dirakamkan pula kemesraan antara kedua mereka itu.
Tetapi dalam tulisan terbaru Mahathir dalam blognya yang bertajuk “Menegur”, bekas Perdana Menteri itu jelas memberi isyarat bahawa akan terus menegur dan mengkritik kepimpinan Najib yang disifatkannya masih tiada perubahan dari segi dasar dan pendekatan.
Sambil mengimbas tindakannya menulis surat kepada Tunku Abdul Rahman dan kritikannya kepada Abdullah Badawi sebelum ini, Mahathir tetap berpendapat bahawa jika seseorang pemimpin itu tidak ditegur, mereka barangkali tidak sedar dengan kesilapan yang dilakukannya.
Beliau juga membawakan dua kisah zaman silam bagaimana pengampu dan datuk-datuk yang kerjanya hanya mengampu dan mengiyakan saja semua perkataan dan perbuatan raja, akhirnya telah membawa malu kepada raja setelah disedari semua yang dilakukan selama ini adalah salah.
Dua kisah yang ditulis oleh Mahathir dalam blognya seperti menyindir Najib dan mereka yang dekat dengannya lantaran Mahathir mengetahui bahawa ada orang-orang tertentu telah menyampaikan kepada Najib bahawa beliau telah memburuk-burukkan pemerintahan Perdana Menteri.
Tidak menyangkal hakikat itu, malah Mahathir juga menyebut beberapa teguran yang pernah dilakukannya sebelum ini terhadap Najib serta alasan berbuat demikian.
Di akhir tulisannya, Mahathir menegaskan sekali lagi, “jikalau tiada siapa yang sanggup menegur, biarlah saya menegur” dan “bukan saya tidak sayang pemimpin tetapi saya lebih sayang bangsa dan negara saya.”
Tulisan yang dimuatkan dalam blognya serentak dengan mulanya Najib kembali bertugas setelah bercuti mewah selama lebih dua minggu di beberapa negara Eropah di sebalik meminta rakyat bersederhana dan turut berduka dengan tragedi MH17 sambil membatalkan jamuan Hari Rayanya, barangkali adalah perkhabaran buruk bagi Najib pada hari ini.
Selain terus berhadapan dengan serangan pembangkang dan ketidakpuasan hati rakyat terhadap kepimpinannya, isyarat jelas daripada Mahathir bahawa beliau akan terus menegur dan mengkritik Najib, barangkali juga turut tidak disenangi oleh para penasihat dan datuk-datuk yang berada di sekeliling Najib sekarang ini.
Sejak tragedi MH17 terutamanya, Najib agak terpisah daripada banyak kritikan kerana rakyat rata-rata bersimpati dengan tragedi yang berlaku itu. Tambahan pula, Najib turut menunjukkan beliau turut “lebih berakal” dalam menangani sesuatu musibah berbanding MH370 sebelumnya.
Tetapi apabila kelibatnya menghilang lebih dua minggu di sebalik perbagai kemelut dalam negara dan kemudian didapati bercuti mewah di beberapa bandar Eropah bersama jutawan playboy Hollywood, Taek Jho Low dan bekas Perdana Menteri Qatar, reputasi sebenar Najib mulai tercalar dan diperkatakan. Lebih-lebih lagi dalam sebuah kunjungannya ke Sardinia, Itali, turut juga bersamanya ialah sekumpulan besar ahli perniagaan Cina.
Dengan isyarat jelas daripada Mahathir yang masih mempunyai pengaruh dalam UMNO dan masyarakat bahawa beliau akan terus menegur walaupun akhirnya tinggal keseorangan, Najib sebenarnya masih jauh dari selesa dalam memimpin negara ini.
Walaupun tidak diketahui sampai ke mana teguran Mahathir ini atau apa kesudahannya nanti, ditambah dengan PR yang kembali kukuh setelah menyelesaikan isu pertukaran Menteri Besar Selangor dengan jayanya, masa depan Najib sebenarnya masih lagi tidak menentu sambil serangan daripada luar dan dalam UMNO akan berterusan tanpa titik nokhtahnya. (SH 18/08/2014)

0

0

votes
Article Rating
Kongsikan artikel ini


Kalau Bukan Mahu Najib Letak Jawatan, Apakah Mahathir Nak BN Kalah Pilihanraya?

 Tulisan Mahathir diblognya yang mengkritik kepimpinan Perdana Menteri, Najib Razak dan mengumumkan penarikan balik sokongan yang diberikannya selama ini, pasti akan mencetuskan krisis baru dalam UMNO. Setelah PR berjaya menyelesaikan kemelut pertukaran Menteri Besar Selangor baru-baru ini, virus perpecahan nampaknya merebak kepada UMNO pula.
Susulan pendirian terbarunya itu, Mahathir malam tadi menjelaskan, apa yang dilakukannya kini bukanlah bertujuan mahu memaksa Najib meletakkan jawatan, sebaliknya hanya kerana tidak bersetuju dengan beberapa polisi kerajaan yang tidak menguntungkan negara yang dilakukan Perdana Menteri.
“Ini juga bukan isu peribadi. Apa yang dilakukan Najib tidak memanfatkan negara…ketegangan kaum dan agama meningkat dan orang tidak lagi hormat kepada Perlembagaan negara.
“Beliau terlalu lembut dengan semua orang, kadangkala tidak respon, senyap…ada masalah tapi tidak mengambil tindakan,” demikian Mahathir menghuraikan pendiriannya.
Jika diperhalusi apa yang dilakukan Mahathir ini ialah beliau hanya mahukan Najib berubah. Beliau tidak mungkin ada maksud lain kerana tiada apa-apa lagi yang kurang dalam hidupnya. Walaupun semua musuh-musuh politiknya sebelum ini berakhir dengan penyingkiran atau perletakan jawatan, dalam usia mencecah 90 tahun ini beliau barangkali juga sudah letih dengan agenda menamatkan karier seseorang yang tidak sehaluan dengannya.
Agenda beliau kali ini hanyalah mahukan Najib berubah, keadaan negara menjadi lebih baik dan BN terus memerintah negara ini.
Soalnya, mahukah Najib berubah?
Dan bagaimana pula kalau Najib tidak mahu berubah?
Sejak dari awal mengambil alih tampuk kerajaan pada 2009, perkataan berubah adalah sering menjadi basahan mulut Najib. Beliau selalu memperingatkan agar semua peringkat UMNO segera berubah, jika tidak mahu rebah. Malangnya dalam banyak tindakan yang dilakukannya, perubahan yang diharapkan terlalu minima. Malah Najib juga banyak mengulangi kesilapan yang pernah dilakukan oleh Abdullah Badawi.
Meskipun keputusan pilihanraya 2013 menyaksikan reputasi BN lebih teruk daripada 2008, Najib terlihat kukuh dalam persada UMNO berikutan beliau pandai menjaga Ketua-Ketua UMNO bahagian seramai 191 orang dengan tawaran jawatan, kedudukan dan projek. Sebab itu, tidak hairan Najib mempunyai kabinet paling besar, puluhan penasihat bertaraf menteri daripada kalangan pimpinan UMNO, manakala selebihnya diberikan kedudukan dalam agensi, GLC dan sebagainya.
Teguran kepada Najib pada umumnya boleh didengar di mana-mana selain daripada kelompok pemegang jawatan utama dalam UMNO bahagian-bahagian. Mahathir, Daim dan lain-lain bekas pimpinan juga turut banyak memberi teguran tetapi oleh kerana Najib beranggapan semua teguran itu tidak mampu menggugat kedudukannya yang sudah dibentengi oleh lebih 80 peratus daripada 191 Ketua-Ketua UMNO bahagian itu, semua teguran itu tidak pernah dipedulikannya.
Barangkali bagi Najib, tegur dan kritiklah sebanyak mana pun, selagi majoriti Ketua-Ketua UMNO bahagian tidak berpaling tadah, beliau akan terus kekal berpejabat di Perdana Putra serta tidur lena di Seri Perdana.
Lantaran itu, kebarangkalian untuk Najib berubah sangat tipis sebenarnya. Najib lebih mementingkan idea-idea daripada puluhan penasihat, pegawai dan konsultan yang mengelilinginya daripada mendengar suara akar umbi yang mengkritik dan menjerit mengenai perubahan ke telinganya.
Banyak kali juga, atas kepercayaan yang sama, teguran, pandangan serta krtikan daripada Mahathir yang menyayanginya selama ini turut tidak diendahkan. Beliau hanya senyap, tiada respon dan seolah-olah tiada apa yang berlaku.
Sebenarnya, inilah masalah Najib.
Dengan keadaan ini dan Mahathir pula sudah mengumumkan akan terus menegur dan bersuara walaupun sehingga akhirnya beliau tinggal keseorangan, Najib akan berhadapan dengan dua musuh yang nyata ialah PR yang masih bernafsu tinggi untuk menumbangkan UMNO dan BN serta kumpulan Mahathir yang mungkin semakin membesar daripada masa ke semasa.
Jika hambatan PR terpaksa dihadapi secara politik dalam pilihanraya, cabaran Mahathir hanya boleh dilenturkan jika Najib sedia membuat pengakuan untuk berubah, tidak lagi lembut, cepat respon, pantas bertindak bila ada masalah dan yang tidak kurang pentingnya ialah lebih mendengar pandangan daripada bekas Perdana Menteri itu.
Kalau tidak, Najib terpaksa menahan hati dan telinga daripada mendengar teguran dan kritikan Mahathir dengan lebih kerap lagi. Meskipun Mahathir mengatakan tegurannya bukan untuk memaksa Najib meletakkan jawatan, tetapi kekerapan dan kelantangannya bersuara secara tidak langsung akan memberi kelebihan kepada Anwar dan PR dalam pilihanraya umum yang tidak sampai empat tahun daripada sekarang.
Andainya BN tewas dalam, tentulah yang lebih dipersalahkan ialah Najib kerana enggan untuk berubah walaupun sering diperingatkan untuk berbuat demikian.
Sebagaimana Mahathir tidak pernah tewas dalam menumbangkan musuh-musuh politiknya sebelum ini, kali ini pula beliau meletakkan beban yang lebih berat kepada Najib.
Najib tidak boleh diam lagi kali ini. (SH 19/08/2014)

0

0

votes
Article Rating
Kongsikan artikel ini